DE GAULLEN ITZULIA\nHaatik ez da akordiorik ezagun askok esperantza zuten bezala. Amerikanoek ez dute deus ere hitz-eman izkirioz. Halere iduri du egun batez akordio bat atherako dela joan den asteko solasetarik.\nAnartean, Frantziak galdeginik Rhur delakoa eta Rhenania khen ditzoten Alemaniari, Amerikanoek erran dute, segur Frantziaren bakearentzat ontsa litakeela. Bainan 7 miliun Aleman bertze Alemanen ganik berechtea, ez dute hain zuhur kausitzen; lan nekhea eta perilosa. Rusia eta Angletarrarekin ikusi beharko.\nBeraz aldi hortarik segurik, itzuli baliosa egin du de Gaullek. Dena ere en!\nOrotan ari dira aphailatzen. Bainan ez da oraino deus garbirik ageri.\nNahi ditgu jujatu ikusiz zer dioten eskolaz, haurren altchatzeaz, zindikaten libertateaz, konzientziaren dretchoez, Eskual-herriak dituen eskubidez edo zuzenez.\nOthoi gure adichkidek lagun gaitzatela jendea chuchen konseilatuz eta sustatuz.\n- Oraiko prezioan, berroita-hamar libera egunean iabazi behar nikek arraineki, atzeman banintza...


Zenetek irekiko du Musika Denboraldia, “Musika arimarekin” zikloarekin | Kultur Leioa\nZenetek irekiko du Musika Denboraldia, “Musika arimarekin” zikloarekin\nZenet artista malagarrak “Musika arimarekin” zikloa irekiko du ostiral honetan; aldi berean, programa honek Kultur Leioako Musika Denboraldia inauguratuko du. Ziklo honek lau kontzertu izango ditu, talde parte-hartzaileen nortasunak eta musika-estilo zainduak markatutakoak.\nUrriaren 7an (ostirala), Zenetek eskainiko duen kontzertuan boleroak, tangoak, jazza, swinga eta flamenkoa izango dira entzungai. Limurtzeko botere handiarekin eta talentu naturalarekin, ikus-entzuleak liluratuko ditu eszenatokitik.\nUrriaren 21ean, Mira Awad abeslari eta kantautore palestinarrak “All my faces” lan berria aurkeztuko dute. Noarekin sarritan elkarlanean dabilen emakume polifazetiko honek mezuz eta sentimenduz beteriko ahots pertsonala hurbilduko dute. Azaroaren 11n, Kroke & La Musgaña taldearen txanda izango da. Polonia eta Gaztela eta Leongo taldeak dira hurrenez hurren, zeintzuek talentua bat egitea erabaki duten, euren herriko soinuak azalarazteko.\nAzkenik, azaroaren 25ean, OqueStrada taldeak emango dio amaiera denboraldiari. Talde honek Portugaleko zapore eta usain guztia dakarte “Tasca Beat, The Portuguese dream” diskoan, Lisboako zein hiri inguruko soinu tradizionalarekin.\nKATEGORIAK: Albisteak, Bloga Etiketak: Denboraldia, Musika, Musika, Temporada, Zenet\t2011, urriak 3 Iruzkinik ez


Klima-aldaketari aurre egiteko, gizartean kultura-aldatu behar dela adierazi du Gobernuak\nKlinadebate en la UPNA\nKlima-aldaketari aurre egiteko, gizartean kultura-aldatu behar dela adierazi du Gobernuak asteartea, 2017.eko urriak 24\nHorrela adierazi dute Ayerdi lehendakariordeak eta Elizalde kontseilariak KliNadebates hitzaldi-zikloa itxi duen energiari eta klimari buruzko jardunaldian\nNafarroako Unibertsitate Publikoaren errektore Alfonso Carlosena eta Ayerdi lehendakariordea KliNadebate jardunaldian. ( irudia handitu )\nEnergia-kontsumoa murrizten duen kultura-aldaketa eta berrikuntzak eragindako erabilera eraginkorra dira Nafarroako gizarteak klima-aldaketaren aurrean proposatu behar duen erantzuna. Hori da lehendakariorde ekonomiko Manu Ayerdik eta Landa Garapeneko, Toki Administrazioko eta Ingurumeneko Departamentuko kontseilari Isabel Elizaldek azaldu duten ondorio nagusia. Horrekin, Nafarroako klima-aldaketaren ibilbide-orriari buruzko KliNadebates hitzaldi eta eztabaida zikloa amaitu da astearte honetan.\nSaioa Nafarroako Unibertsitate Publikoan garatu da eta unibertsitateko errektore Alfonso Carlosena eta Ayerdi lehendakariordea izan dira ireki dutenak. Isabel Elizalde kontseilariak jardunaldiaren ondorioak eta amaiera aurkeztu ditu.\nHorrez gain, energia-politiketan aditua den Javier García Brevak ere parte hartu du hitzaldi honekin: "Descarbonizar la energía: el reto del siglo XXI". Alfonso Sanz hirigileak planetaren mugei buruz hitz egin du. Eztabaidan Nafarroako Industriako Elkarteko energia eta ingurumeneko buru Jesus de Estebanek, energia berriztagarrien katedrako zuzendari Pablo Sanchísek eta sistema energetikon optimizazioan aditua den Xabier Zubialdek parte hartu dute.\nIsabel Elizalde kontselaria, itxiera ekitaldian. ( irudia handitu )\nGaurko jardunaldian amaitutzat eman dira Klina eztabaidak. Klima-aldaketaren ibilbide-orriaren barruan egindako gogoeta kolektiboko prozesua izan da, eta arazoa hainbat arlotatik landu da: osasuna, turismoa, ura, nekazaritza, abeltzaintza, basoak, mendiko eremuak, mugikortasuna, energia, biodibertsitate, eraikuntza, hirigintza, tokiko esparrua eta eskualdeko estrategiak.\nElizaldek azaldu duen moduan, "2016ko apiriletik gaur egun arte, Gobernuak esfortzu berezia egin du Nafarroako sektore eta bazter guzietara klima-aldaketari buruzko informazioa eramateko: arrazoiak, ondorioak, eraginak eta erantzunak batez ere. Gizarte-dinamizazioaren, eztabaida publikoaren eta partaidetzaren aldeko apustu erabakigarria egin du, ezinbestekoa baita informazioa eta klima-aldaketari emandako erantzunak gizarte-sektore guztiekin partekatzea. Guztira 24 jardunaldi egin dira eta 600 pertsonak parte hartu dute. Prestakuntza eta gogoeta kolektiboko prozesua izan da.\nIsabel Elizaldek hauxe adierazi du: "herritarrek klima-aldaketari buruz askorik ez dakitela adierazi arren, ezin hobeto ulertzen dute erantzun arduratsua iraunkortasuna dela. Horrela ulertuta, energia berriztagarria arautegi-eragozpenik gabe erabiltzea, mugikortasun iraunkorra, komertzializazio-zirkuitu laburrak, hondakinen murrizketa eta berrerabilera, nekazaritza ekologikoa eta abeltzaintza estentsiboa, uraren kudeaketa eraginkorra eta batik bat hezkuntza eta prestakuntza.\nDagoeneko antzematen hasi gara. Kontseilariak adierazi duen moduan, "mahats-biltzeak 15 egun baino gehiago aurreratzen dira, tenperaturak handitzen dira. Nafarroako 15 estazio meteorologikoetan batez bestekoa 0,15 ºC baino gehiago handitu da hamarkada batean". Horrez gain, ohartarazi du aurreikuspenak direla eta suteen aurkako politika aldatuko dela, eta "Espainian 2021. urtean 90eko hamarkadaren hasieran baino % 20 baliabide hidriko gutxiago aurreikusten direla".\nElizaldek azpimarratu du 2030. urterako helburua berotegi-efektuko gas igorpenak % 45 murriztea dela, 2015. urtearekiko: "eta Klinarekin egingo dugu, sektoreko plan guztietan klima-aldaketaren testuingurua kontuan hartuz.\nEnergiaren erabileraren ingurumen-eragina arintzeko teknologia ekarri arren, Elizaldek kontsumoaren, mugikortasunaren, bizitzaren, eta azken finean balioen ereduari jarraitzea eskatu du, planetaren seinaleei erantzun ahal izateko".\nAzkenik, Elizalde kontseilariak Klinara ekarpenak aurkezten jarraitzea eskatu die herritarrei, Gobernu Irekiaren atariaren bidez egin daitekeena, urriaren 31 arte, urte amaieran dokumentua klima-aldaketaren kontrako Planarekin amaituta egon dadin.\nNafarroako faktura: 4 milioi egunero\nAyerdi lehendakariordeak energiaren ereduaren eta ingurumenaren arteko erlazioari buruzko datuak eman ditu egoera adierazteko, eta ez bakarrik Nafarroako esparruan. "Nazioarteko mailan, berotegi-efektuko gasen igorpena murriztu nahi da, 2050. urtean 2 ºC baino handiagoko batez besteko tenperaturaren igoera gerta ez dadin. Nafarroan, Ayerdik gogoratu du komunitateak egunero ia 4 milioi euro gastatzen dituela behar duen energia ordaintzeko: "eta hori guztia komenigarria dena baino CO2 gehiago igortzeko, klima-aldaketa saihesteko".\nHorren aldean, azpimarratu du Nafarroak bere buruari ezartzen dion erronka: "berriztagarriek kontsumo elektrikoaren % 50 ekartzea 2030. urtean; gaur egun, energiaren % 25 bakarrik etortzen den iturri horretatik". Energiak izan behar duen beste faktore garrantzitsu bat prezio merkea da: "pobrezia energetikorik ez dagoela bermatzen duten mekanismoekin".\nAyerdik Nafarroak etorkizunerako dituen bi erronka energetiko nagusiak ere aipatu ditu: "kontsumoa murriztea eta energia fosilen erabilera nabarmen txikiagotzea". Horrek, gure eredu energetikoaren aldaketa ekarriko du. Berarentzat. eredu-aldaketaren gakoak berrikuntza, eraginkortasuna hobetzeko, eta inbertsioa izango lirateke: "Europako Batzordearen aurreikuspenen arabera, eraginkortasuna hobetzeko inbertitutako euro bakoitzeko, 4,5 euro berreskuratzen dira erregai-aurrezkian".


2001eko otsailean ezker abertzaleko 750 hautetsik Asanblada Orokorra egin zuten Donostiako Kursaal jauregian. Bertan, beren ikurrak aldarrikatzeaz gain, Euskal Herriari buruzko diagnosi bat egitea erabaki zuten, hurrengo jardueretan aurrekontuko partidak esleituz: euskara, hezkuntza, kirolak, komunikazioa, kultura, lurralde-antolakuntza, nazioartea eta eskubide demokratikoak.\nUdalbiltza Kursaalek Herrien Eskubideen aldeko Nazioarteko Konferentzia bat antolatzea erabaki zuen; hala, 2001ean hainbat proiektu abiarazi zituen, horien artean Zuberoa 2010 Plana azpimarratu behar da. Plan horren helburuak lurralde horren beherakada demografikoa eta lurraldearen garapen sozial eta ekonomikorako beharrezkoak diren baliabideen defizita etetea ziren. Plan horretako lehen fasearen ardatza Zuberoako pertsona eta entitateekin harreman-sare bat osatzea zen, besteak beste, enpresaren, kulturaren irakaskuntzaren, euskararen edota nekazaritzaren esparrutan, gerora aldez aurretiko diagnosi bat egin eta proiektuak finkatzeko.\nAbenduan III. Asanblada egin zen eta gatazkari irtenbide politiko eta eztabaidatua emango zion ekimena bultzatzeko erabakia hartu zen bertan. 2002ko azaroan IV. Asanblada Orokorra egin zen. Bertan Nazio Eztabaida Gunearen ekimena ezagutarazi zen, bi ardatz nagusi zituena: Euskal Herriko Eskubideen Gutuna; eta "Euskal Herriaren Demokrazia eta Bakeranzko Bidean" dokumentua.\n2003ko maiatzeko tokiko hauteskundeen atarian, Garzon epaileak Udalbiltza Kursaaleko 8 kide atxilotu zituen eta erakundearen egoitzak zigilatu zituen; gerora, 21 kide auzipetu zituen erakunde armatuko kide izatea leporatuta. Egoera horren aurrean Nazio Eztabaida Gunea hautetsi eta ez hautetsiz osatu zen eta funtzionamendu autonomoa hartu zuen. Urte horretako urrian talde sustatzailea aurkeztu zuten 36 kiderekin. Horien artean hainba alderdiko militanteak zeuden, tartean EA alderdikoak.\n2004. urtearen lehen erdian Eztabaida Guneko talde sustatzaileak bi dokumentu aurkeztu zituen, bata eraikuntza nazionalari buruzkoa eta bestea gatazkaren ebazpenari buruzkoa. Bigarren dokumentu hori abiapuntutzat hartuta ezker abertzaleak bere estrategia egituratu zuen, 2004ko azaroan "Orain herria, orain bakea" Anoetako Deklarazioarekin burutu zuena. Deklarazio horretan bi akordio proposatzen ziren: lehen akordioan gizarte-, politika- eta sindikatu-eragileak barneratzen ziren eta agertoki berri bat sortzeari buruzkoa zen, edozein status politiko erabakitzea ahalbidetzen zuena, zeina Euskal Herriko herritarrek berretsi beharko zuten. Bigarren akordioa ETA erakundearen eta Espainiako eta Frantziako Estatuen artekoa izango litzateke, eta gatazka ebazteko armak uzteari, preso, deportatu eta errefuxiatuen egoerari eta biktimenen konpentsazioari buruzkoa zen.\n2005eko maiatzean, Auzitegi Nazionalak jarduera-etete moduan ezarritako bi urteak bete ondoren, Udalbiltzak Asanblada Orokor bat egin zuen, 2000. urtean desagertutako Euskal Herriko hautetsien elkartea berreraiki eta bateratzeko. 200 hautetsi eta eragile bertaratu ziren eta erakundearen jarduerari buruzko balantzea egin zuten, 2003an hasitako prozesu judizialaren ostean nabarmen jaitsi arren, eten ez zena: horren erakusgarri dira EHNA (Euskal Herriko Naziotasun Aitormena) ekimena, hurrengo bi urteetan 50.000 dokumentu igorri zituena, edo Ikastolen Elkartearen eta Sortzen-Ikasbatuazen elkarlanaren ondorioz sortutako Euskal Curriculuma.\nEdozein kasutan ere, Udalbiltzaren aurkako epaiak lankidetzarako hitzarmen kontzeptuarekin diru-laguntzak ematea ekidin zuen. Modu horretan, erakundearen zeregina aipatu elkarteen eta udaletxeen arteko lotura/bitartekari izatera mugatu zen, azken horietatik proiektu ugariak garatzeko beharrezkoa zen finantzaketa lortzeko xedez.\nUdalbiltza-Kursaal erakundeari ezarritako bi urteko etetea igaro ostean, hastapeneko jarduera berreskuratu zuen, hots, dimentsio nazionaleko ekimenaren sustatzaile izatearena, hala, besteak beste, Gaindegia edo Laborantza Ganbararekin zituen hitzarmenak berreskuratu zituen. Baina 2005eko ekainean Auzitegi Nazionalak jarduera-etete hori luzatu zuen gaur arte. Epaiketa 2009. urtearen amaieran egitekoa zen. Presio judizial horrek eragin nabaria izan du kolektibo horren jardueran. Hala eta guztiz ere, Udalbiltzak Akordio Demokratiko bat erdiesteko hainbat ekimen abiarazi eta hainbat deialdi egin ditu eta, are, Nazio Batuen egoitzara ere jo zuen Giza Eskubideen Goi-komisarioaren ordezkariarekin elkartzeko asmoz.\n2000. urteko abenduaren 27an, EAJ eta EA alderdietako zinegotziek Udalbiltzaren Zuzendaritza Kontseilua eratu zuten Beasainen, EH eta AB kanpoan utziz. Modu horretan, organoa EAJ eta EA alderdietako hamar kargudun publikoz osaturik geratu zen. Zuzendaritza Kontseilu horretan organo kudeatzaile bat barneratu zen, Udalbide Elkarlan Elkartea. Izaera juridikoa duen elkartea, kultura arloko gizarte-eragileekin batera elkarlanean aritu zena hainbat esparrutan, esate baterako, euskara, kultura edo euskal identitatearen esparrutan.\nUrtebete beranduago, 2002ko apirilean Udalbiltzaren II. Asanblada egin zen (lehenengoa EH eta AB bazter utzi zirenetik). Asanblada horretan hainbat proiektu diseinatu ziren hiru esparru hartzen dituztenak: euskara, garapen urriagoa zuen zonaldetan (Nafarroa eta Iparralde) sustapenerako ekimenak bultzatuz; kultura eta kirola, euskal dimentsioko kultura eta kirol arloko proiektuak babestuz; eta turismoa.\n2002an Udalbidek Hurbiltzen ekimena ezagutarazi zuen, zazpi euskal lurraldeetako udaletxeen arteko harremanak sustatzera bideratua: Euskal Herriko udalerrien arteko anaitasun-programa bat zen, proiektu bakoitzean Iparraldeko, EAEko eta Nafarroako udalerri bana barneratzea ziurtatzeko asmoa zuena, modu horretan, elkarkidetza sentimendu bat bultzatzeko xedez. Programa horren bidez, lankidetzarako eta udal-erakunde, nahiz erakunde ekonomiko, sozial eta kulturalen arteko kooperaziorako proiektuak sustatu nahi ziren.\nHorren antzekoa zen "Xendrak Euskal Herria Bideak" ekimena, zazpi ibilbideko sistema batean garatzeko proiektu kultural gisa diseinatu zena, Araba, Bizkaia, Gipuzkoa, Nafarroa, Lapurdi, Behe Nafarroa eta Zuberoa elkarlotuz; bide horretan zehar herrialdeko natura, monumentu-ondarea, pertsonaiak, literatura, musika, borrokaldiak, folklorea, artisautza, etnografia eta zientzia ezagutaraziko ziren.\nEra berean, nazioarterako ere hiru jarduketa-eremu planteatu ziren: euskal diasporarekin harremanak finkatzea; garapenerako lankidetza politiketan "Euskal Herria" marka gisa sustatzea; eta Europan Udalbideren errealitatea eta asmoak ezagutaraztea.\nUdalbiltza-Udalbidek 2004. urtean honako bi gertakarien inguruko bere iritzia eman zuen:\nAuzitegi Nazionalak "ezker abertzaleko hautetsien Asanbladako kide ugari" atxilotu zituen erakunde terrorista bateko kide izatearen ustezko delitua leporatuta. Udalbiltza-Udalbide atxiloketa horien aurka azaldu zen eta "sorgin-ehiza" gisa izendatu zuen operazioa, hasitako prozesuen ziurgabetasun juridikoa eta babesik eza azpimarratuz.\nIbarretxe Lehendakariak Euskadiko Erkidegoaren Estatutu Politiko bat proposatu zuen eta Udalbiltza-Udalbide alde azaldu zen.\nUdalbiltza-Udalbidek lankidetzarako hainbat proiektutan parte hartu du eta horietarako finantzaketa horrela banatzen da (lehen 4 urteetan) lurraldeka:\nEuskal Autonomia Erkidegoa, %14\nHonakoa da gaikako banaketa:\nEkonomia eta enplegua, %0,4\nProiektu ugari laguntzeko jardunbide hori gaur arte mantendu da. Modu berean, Udalbidek oraindik ere egungo gaiei buruzko iritziak ematen ditu, esate baterako, 2006an "esparru juridikoak" euskaldunen erabakitzeko boterearen arabera egokitzearen alde azaldu zen. Ildo horretatik, 2009an Udalbideko ordezkariek Amerikako kontinentean lekutzen den euskal diasporako kideekin harremanak sendotzeari ekin zioten. Horren harira, Udalbidek gazteentzako udaleku batzuk antolatu ditu berriki, eztabaida eta elkarrizketa sustatzeko helburua dutenak.\nLETAMENDIA, F.(koord..) (2006): Acción colectiva Hegoalde-Iparralde, Ed. Fundamentos, Madril.\nETXEBARRIA, N. (2006): "Las redes municipales de cooperación intervasca", in LETAMENDIA, F.(koord.) : Acción colectiva Hegoalde-Iparralde, Ed. Fundamentos, Madril.\nIZAGIRRE, A. (2006): "Udalbiltzaren sorrera eta ibilbidearen nondik norakoak eta garaturiko proiektu nagusienak", in LETAMENDIA, F.(koord.): Acción colectiva Hegoalde-Iparralde, Ed. Fundamentos, Madril.\nMENDOZA, J. L. (2006): "Mugaz gaindiko Euskal sarearen eredu", in LETAMENDIA, F.(koord.): Acción colectiva Hegoalde-Iparralde, Ed. Fundamentos, Madril.


Leioako Udalak airearen kalitatea neurtzeko sei sentsore instalatu ditu - Leioa - Hiruka.eus\nLeioako Udalak airearen kalitatea neurtzeko sei sentsore instalatu ditu\nErredakzioa 2021-09-13 10:55\nSentsoreek biltzen dituzten datuak berehalakoak eta publikoak izango dira, eta LeioaZabalik webgunean edo QR kode batzuen bidez kontsultatu ahalko dira. Egitasmoa Smartciry proiektuaren barruan kokatzen da.\nLeioako Udalak sei aire-sentsore aktibatuko ditu udalerriko hainbat puntutan airearen kalitateari buruzko datuak biltzeko. Horiek berehalakoak eta publikoak izango dira, eta LeioaZabalik webgunean egongo dira ikusgai. Bestalde, publikoak diren ingurune itxietan ere neurketan egingo dituztela iragarri dute; liburutegian adibidez, geletako airearen kalitatea une bakoitzean islatzen duten CO2 neurgailuak ere jarriko dituzte.\nEgitasmo hau udalerriko aire kalitate hobea lortzeko Smartcity proiektuaren lehen pausoa da. Horren bitartez, epe laburrean, adibidez, zarata-neurgailuak eta ibilgailuak zenbatzeko gailuak ere jarriko dituzte, besteak beste.\nHorregaz guztiagaz, Leioako Udalak Osasunaren Munduko Erakundeak (OME) onartutako kutsatzaile guztiak neurtzeko baliabideak jarri gura ditu, ingurumen-kalitatearen arloko Europako jarraibideak lortzeko helburuagaz. Batzen diren datuen emaitzak berehalakoak eta publikoak izango direla azpimarratu dute, horrela, edozein interesdunek deskargatu eta ikertu ahal izango ditu.\nHori posible izan dadin, Leioako Udalak LORAWAN lankidetza-sare bat duela azaldu dute, udalerrian instalatutako azpiegitura propio bat, Smartcitytik datozen datu horien autokudeaketa ahalbidetzen duena, hain zuzen ere.\nUdalak martxan jarri dituen neurgailuak puntu hauetan daude: Sopladorearen biribilgunean, Sarrienan, ikaztegiko aparkalekuan eta hirigunetik igarotzen diren Avanzadako hiru puntutan. Horiek biltzen dituzten datuan LeioaZabalik gardentasunerako webgunean kontsultatu daitezke, edo, bestela, mugikorraren bitartez zuzenean ikus daitezke hainbat tokitan egongo dira QR kodeen bidez, udal-zetroetan eta Lejoanbusan, besteak beste. Horien bitartez, adierazle kutsatzaileen emaitzak, airearen kalitate orokorra eta hilabeteko historikoa aztertu ahal izango da, baita informazio hori hainbat formatutan deskargatu ere.\nUdal-iturriek azaldu dutenez, Smart Cities edo hiri adimenduak, ekonomiari, gizarteari eta ingurumenari dagokionez jasangarriak diren hiriak sortzeko asmoagaz sortutako egitasmoak dira. Horien bitartez, hirietan informazioaren eta komunikazioaren teknologiak (IKT) aplikatzen dira, garapen jasangarria eta herritarren parte-hartze aktiboa bermatuko dituzten azpiegiturez hornitzeko, hain zuzen ere.\nAurreikuspenen arabera, 2050ean munduko biztanleen % 85 hirietan biziko da; hori dela eta, hurrengo hamarkadetan hiriguneek gero eta arazo gehiagori egin beharko diete aurre: energia hornidura; CO2 isurketak, ibilgailuen trafikoaren plangintza edo ondasun eta lehengaien hornidura, besteak beste. Hori guztia kudeatzeko, teknologia berriak, adimen artifiziala eta Smartcity bezalako kontzeptuan berebizikoak izango dira etorkizunean.


NEKAZARITZA EKOLOGIKOKO UDAKO IKASTAROA IZAN DA BAZTANEN\nData: irailak 05, 2015\nBaztango Udalak eta Nafarroako Unibertsitate Publikoak antolaturik, “Tokiko elikadura sistema eta nekazaritza ekologikoa” udako ikastaroa egin dute egun hauetan Baztanen. Denera hogeita hamar ikaslek parte hartu dute, gehienak baztandarrak vaina baita eskualdekoak, Iruñerrikoak, Peraltakoak, Tolosakoak eta Bilbokoak ere bai. Hortaz, ikastaro honek bere lehendabiziko edizioan paratutako helburuetako bat lortu du: Euskal Herri mailan proiekzioz izatea eta eskualdez kanpoko jendeak etortzea.\nNolanahi ere, helburu nagusia Baztanen tokiko garapenaren ikuspegitik abiatu den eztabaidan ekarpen berria egitea zen eta ildo horretan, ikastaroa aski aberasgarria izan da, izan ere tokiko elikadura sistemek bertako ekonomia indartzeko aukera ematen dute. Ildo horretan lurrari, bertako kulturari eta jendartearen beharrei lotutako nekazaritza ekologikoa etorkizuneko bidea izaten ahal dela argi gelditu da. Horretarako herritarrak, ekoizleak eta tokiko erakundeak antolatzea beharrezkoa izaki.


Datak: 2022ko ekainaren 14tik irailaren 18ra\nEuskal Herriko sei ikastetxetako 135 bat ikaslek, sei eta hamabi urte bitartekoek, irudimenez eta naturaltasunez betetako obrak sortu dituzte eta Museoko Hezkuntza Gunean jarri dira ikusgai.\nGaurkotasunak inspiratu ditu aurtengo proposamen artistikoak: hizkuntzak eta komunikazioa, Ukrainako gerra, jasangarritasuna eta emakumeek historian betetzen duten zeregina dira programan eztabaidatu diren gaietako batzuk.\nIrudimena eta sormena sustatzea, esperimentatzen laguntzea eta, aldi berean, eskola-curriculumeko irakasgaiak sendotzea helburu duen hezkuntza-programa honetan 3.581 ikaslek parte hartu dute 1998az geroztik.\nBBK babesle duen Artea ikasbide programaren edizio honetan parte hartu duten lehen hezkuntzako artistek egindako proposamen artistiko irudimentsuetako batzuk hauek dira: eskala handiko instalazio bat, errefuxiatuentzako bakeleku bat irudikatzen duena; planetak, nebulosak eta meteoritoak; buztinezko harriak etorkizuneko mundu baten irudiekin; animazio-film bat, artearen munduko emakumezko figurei buruz, eta inguratzen gaituzten formak eta lerroak irudikatzeko ikastetxe bateko jolastokian egindako arte-interbentzio baten argazkiak.


About: Poloniako Ondorengotza Gerra\nPoloniako Ondorengotza Gerra (1733-1738) Augusto II.a Poloniako erregea hil ondoren hasi zen gerra izan zen. Stanisław Leszczyński Luis XV.a Frantziako erregearen aitaginarreba hautatu zuten errege, Frantziako koroak bultzatuta, baina Austriako eta Errusiako erregeak Augusto III.a Saxoniakoaren alde agertu ziren. Stanisław eraitsi ondoren, austriarrak eta errusiarrak Poloniaz jabetu ziren eta frantsesek Lorrena, Kehl eta Philippsburgeko lurraldeak beretu zituzten. Gerra Poloniako erregetzak piztu bazuen ere, gatazka latzenak Italian izan ziren (Milan, Napoli), frantsesen aliatu sardiniarrek eta espainiarrek Utrechteko itunaren arabera galdutako lurraldeez jabetu nahi baitzuten. Vienako itunak eman zion gerrari amaiera: Augusto III.a Poloniako errege izendatu zuten, Stanisław Lorrena eta Ba\nPoloniako Ondorengotza Gerra (1733-1738) Augusto II.a Poloniako erregea hil ondoren hasi zen gerra izan zen. Stanisław Leszczyński Luis XV.a Frantziako erregearen aitaginarreba hautatu zuten errege, Frantziako koroak bultzatuta, baina Austriako eta Errusiako erregeak Augusto III.a Saxoniakoaren alde agertu ziren. Stanisław eraitsi ondoren, austriarrak eta errusiarrak Poloniaz jabetu ziren eta frantsesek Lorrena, Kehl eta Philippsburgeko lurraldeak beretu zituzten. Gerra Poloniako erregetzak piztu bazuen ere, gatazka latzenak Italian izan ziren (Milan, Napoli), frantsesen aliatu sardiniarrek eta espainiarrek Utrechteko itunaren arabera galdutako lurraldeez jabetu nahi baitzuten. Vienako itunak eman zion gerrari amaiera: Augusto III.a Poloniako errege izendatu zuten, Stanisław Lorrena eta Barko konderriko nagusi bihurtu zen (bera hildakoan, lurralde horiez jabetu zen Frantziako koroa) eta Karlos Filipe V.aren semea Napoli eta Siziliako errege egin zen. (eu)\nPoloniako Ondorengotza Gerra (1733-1738) Augusto II.a Poloniako erregea hil ondoren hasi zen gerra izan zen. Stanisław Leszczyński Luis XV.a Frantziako erregearen aitaginarreba hautatu zuten errege, Frantziako koroak bultzatuta, baina Austriako eta Errusiako erregeak Augusto III.a Saxoniakoaren alde agertu ziren. Stanisław eraitsi ondoren, austriarrak eta errusiarrak Poloniaz jabetu ziren eta frantsesek Lorrena, Kehl eta Philippsburgeko lurraldeak beretu zituzten. Gerra Poloniako erregetzak piztu bazuen ere, gatazka latzenak Italian izan ziren (Milan, Napoli), frantsesen aliatu sardiniarrek eta espainiarrek Utrechteko itunaren arabera galdutako lurraldeez jabetu nahi baitzuten. Vienako itunak eman zion gerrari amaiera: Augusto III.a Poloniako errege izendatu zuten, Stanisław Lorrena eta Ba (eu)\nPoloniako Ondorengotza Gerra (eu)\ndbr:Poloniako Ondorengotza Gerra\nwikidata:Poloniako Ondorengotza Gerra\ndbpedia-cs:Poloniako Ondorengotza Gerra\ndbpedia-de:Poloniako Ondorengotza Gerra\ndbpedia-es:Poloniako Ondorengotza Gerra\ndbpedia-fr:Poloniako Ondorengotza Gerra\ndbpedia-it:Poloniako Ondorengotza Gerra\ndbpedia-ja:Poloniako Ondorengotza Gerra\ndbpedia-ko:Poloniako Ondorengotza Gerra\ndbpedia-nl:Poloniako Ondorengotza Gerra\ndbpedia-pl:Poloniako Ondorengotza Gerra\ndbpedia-pt:Poloniako Ondorengotza Gerra\ndbpedia-wikidata:Poloniako Ondorengotza Gerra


Claire Simon zinemagileak jasoko du 2019ko Zinebiren bigarren Ohorezko Mikeldia\nAzaroaren 8an jasoko du Ohorezko Mikeldia Claire Simonek\nZinebi Bilboko Udalak antolatzen duen Dokumentalen eta Film Laburren Nazioarteko Jaialdiak Claire Simon zinemagile frantsesari emango dio 61. edizioko bigarren Ohorezko Mikeldia, "Europako zinema garaikidearen lengoaia eta narrazio eta estetika formak goitik behera berriztatzeko egin duen apustua" aintzatesteko.\nJaialdiko inaugurazio ekitaldian jasoko du saria Simonek, azaroaren 8an, 20:00etan, Bilboko Arriaga antzokian, antolatzaileek jakinarazi dutenez.\nEtnologia ikasketak egin eta arabiera eta bereberera ikasi ondoren, Claire Simon (Londres, 1955) antzezle, argazkilari, gidoilari, muntatzaile eta zinemagilea modu autodidaktan hasi zen zinemagintzan.\nLehenengo film laburra Madeleine (1976) izan zen, eta haren ondoren etorri ziren Tandis que j'agonise (1980) eta Moi, non où l'argent de Patricia (1981).\nDenbora gutxira, "zinema zuzena" delakoa ikasi zuen Jean Rouchek sortutako Varan lantegietan, eta zenbait film luze dokumental zuzendu zituen, besteak beste, Les patients (1989), Coûte que coûte (1995) eta Recréations (1998). Lan horiekin zenbait sari lortu zituen nazioarteko hainbat zinemalditan.\nSinon, oui (1997) fikziozko bere lehen film luzea Cannesko Zinemaldiko Quinzaine des Realisateurs atalean proiektatu zen. Bere hurrengo lana dokumentalaren eta fikzioaren arteko nahasketa dugu, Ça c'est vraiement toi (2000), Europar Parlamentu barruan filmatu zuena eta Belforteko (Frantzia) Nazioarteko Entrevues Zine Jaialdiko Epaimahaiaren Sari Nagusia irabazi zuena.\nHorren ostean, zine dokumentalera itzuli zen 800 kms de différence / Romance (2000) eta Mimi (2003) lanekin, eta biak Berlinalen aurkeztu zituen.\nÇa brûle (2006) fikziozko bigarren film luzeak ere Cannesko Quinzaine atalean hartu zuen parte.\nBerriro ere dokumentalaren eta fikzioaren arteko lanetara itzuliz, 2008an Les bureaux de Dieu zuzendu zuen, eta berriro hartu zuen parte Quinzaine atalean.\n2008 eta 2013 artean asmo handiko fikziozko proiektu batean hartu zuen parte, Geographie humaine eta Gare du Nord lanek osatutako diptikoan, hain zuzen ere.\n2014an Frantziako officier des Arts et des Lettres izendatu zuten, eta Le concours film luze dokumentala egin zuen. Lanaren argumentuaren oinarri dira berak irakasle gisa lan egin zuen La Femis ikus-entzunezko prestakuntza zentro ospetsuan ikasle gisa sartzeko hautagaien aukeraketa probak. Filmak Veneziako Nazioarteko Zinemaldiko Dokumental Onenaren Saria lortu zuen urte berean, eta Zinebiren 58. edizioko lehiaketatik kanpoko Beautiful Docs atalean ere hartu zuen parte.\n2018an, Berlinaleko 68. edizioko Forum sekzioan estreinatu zen Premières solicitudes dokumentalarekin, gaur egungo nerabeei dagozkien ohiko lekuak eta klixeak zalantzan jartzen dituen erretratu dibertigarri eta maltzurra. Bere filmografiak, orokorrean, "oso estilo eklektikoa eta hibridoa du, eta nabarmen erakusten du genero desberdinen arteko forma aldeko edozein oztopo mota gainditu beharra".\nAurten, ordu erdiko 18 kapituluk osatzen duten Le village serie dokumentala egiteko lanak amaitu ditu. Zine dokumentalaren eta nekazaritzaren arteko erlazioari buruzko suspentsezko filma da, Frantziako Ardèche lurraldeko herri txiki batean girotua. Zinebin aurkeztuko du, eta, horrez gain, zinemagileak klase magistral bat emango du bere jakin-minari, sorkuntza-prozesuari eta zine garaikideari buruz duen ikuspegiari buruz, jendearentzat irekita, jaialdiaren lehenengo asteburuan, Bilboko Arte Eder Museoan.


Etorkizunarekin amets egiteko boxeo lehia ezin ikusgarriagoak | EHK\nJon Fernandez-Petr ‘El Zar’ Petrov eta Kerman Lejarraga-Sergio “Maravilla” Martinez borrokaldiak etorkizun hurbilean ikusteko aukera errealitate bihurtu daiteke\nEuskobox boxeo empresa sustatzaileak bere asmoen artean du Jon Fernandez bizkaitarra eta Petr ‘El Zar’ Petrov errusiarraren arteko lehia antolatzea egoerak ahalbidetzen duenean.\nBi urte daramatzate borrokaldi hau egikaritu nahiean eta orain bi boxeolarien zein enpresaren interes ekonomikoak uztartuko dituen akordio baten bila dabiltza non denok garaile aterako diren, batez ere borroka ikusgarri honetaz gozatuko lukeen zalegoak.\nEzaguna da Jonfer eta Petroven arteko erlazio ona, askotan gimnasioan elkarrekin aritutakoak dira eta errespetu handio diote elkarri.\nDagoeneko 37 urte dituen Petrovek sekulako ibilbidea dauka egina boxeo munduan (birritan borrokatu da mundo mailako gerrikoa irabazteko, bietan galdu badu ere), baina momento honetan Boxrec-en arabera, Jonfer pisu arineko munduko rankinean 25. postuan dago eta atzetik Petrov 39. postuan\nTitulorik ez badago jokoan ere, sekulako oihartzuna izango luke lehia honek eta denboraldiko borrokarik erakargarrienetarikoa izango litzateke duda barik. Ikusleek are gehiago gozatu ahal izateko, borroka nagusiaz aparte bestelako lehiak egongo lirateke, esate baterako Fran Mendoza vs Látigo Pérez edota Jon Jader vs García Roche.\nBestalde, koronabirusaren ametsgaiztoa denborarekin ametsa bihurtu daiteke euskal zaleentzat, egungo izarra den Kerman Lejarraga eta Sergio “Maravilla” Martinezen arteko borroka antolatzea lortzen bada.\n45 urte dituela ringera bueltatzeko asmoa azaldu du Munduko Txapeldun ohiak, eta aurkari gogokoenen artean Lejarraga aipatu zuen berriki boxeolari argentinarrak.\nLejarragak berak sare sozialetan izandako solasaldi batean aukera hori mahai gainean badagoela onartu eta sekulako ilusioa pizten diola borrokaldi hori lehiatzea adierazi zuen.\nMartinezek bi pisu ezberdinetan lortu zuen mundo mailako gerrikoa irabaztea (superwelter eta erdikoan) eta duela sei urte hartu zuen erretiratzeko erabakia. Ordutik entrenatzen jarraitu du eta nahiz eta bere ibilbide profesionalaren amaieran belaunak ukituak izan edonor beldurtzeko tamainako aurkaria izaten jarraitzen du.\nMGZ enpresak aitortu duenez borrokaldi hau antolatzeko aukera badago eta izatekotan 2021eko martxoak aldera antolatuko zuten baina adierazi dutenez, orain aurretik duten erronka nagusia Euskal Herria-Ingalaterra nazioarteko boxeo ekitaldia burutzea da.


Cookie-n politika | Eibho, Architectural Solutions\nJakinarazi nahi dizuegu www.eibho.com webguneak egoki funtziona dezan, nabigazio sistemak zenbait nabigazio-datu (cookie) erabiltzen dituela, webgunearen erabiltzaileei zerbitzu pertsonalizatuagoa eskaini ahal izateko. Cookie-ak testu-fitxategi txikiak dira, webgune eta aplikazioetan nabigatu bitartean nabigatzaileak gordetzen dituenak. Ordenagailuak webgunera konektatzeko erabiltzen duen IP helbideari buruzko informazioa eskuratu daiteke, baita eskatutako webgunearen URL helbidea, konexioaren ordua eta erabiltzailearen inguru informatikoaren sistema eragileari buruzko beste parametro batzuk ere. Informazio hori saioa identifikatzeko xedez baino ez da jasotzen, webgunearen analisia errazte aldera.\nHauek dira (eibho.com domeinuaren baitan):\neibho.com domeinuaren barruan:\nZalantzarik izanez gero, edo iruzkinen bat egin nahi izanez gero, Aluminios Eibarrekin harremanetan jar zaitezke bezeroentzako arretarako zerbitzuaren bitartez, edo gurekin harremanetan jar zaitezke helbide honetara idatzita: comercial@eibho.com


BATUKADA, MILA LAGUN BAINO GEHIAGO MUSIKA SORTZEN | Aldizkaria\nIKASTOLA 212 > ikastolak > BATUKADA, MILA LAGUN BAINO GEHIAGO MUSIKA SORTZEN\nBatukadarako musika tresnak ikasleek beraiek prestatu dituzte, irakasle eta gurasoen laguntzaz: pintura poteekin egindako danborrak, patata ontziekin egindako marakak, txapekin eta kortxoekin egindako sonajeroak… Inguruko enpresatara ere jo dute.\nHizproren markoan, Euskararen Nazioarteko egunerako batukada antolatu dute non mila lagunetik gora parte hartu duten, ikasleek bertziklatutako materialarekin egindako 350 danbor hotsa gehituta, euskara eta musikaz bazterrak kutsatzen. Izugarria izan da, eta olatua aprobetxatuz Olentzero Egunean ere ibili dira. Talde potenteak dituzte ikastolan, Euskaraz Bizi, guraso Euskara Batzordea edo Jai Batzordea, zein baino zein mugituagoa dena. Ikasiz ongi pasatzea, elkar-lana eta kidetzea bultzatuz, Howard Gardner psikologoak ezagutuko balitu bederatzigarren inteligentzia gehituko luke, Urretxu- Zumarraga ikastolakoa.\nHizkuntza Proiektuaren markoan, HIZPROren markoan, hiru jai egun eta Euskaraz Bizi deritzogun jaialdiak planifikatu ohi dira ikastolan. Lehen hiruhilekoan, Euskararen Nazioarteko Eguna. Bigarrenean, Jolasen Eguna, eta hirugarrenean, ikasturte amaieran, Euskaraz Bizi jaialdiak eta Ikastolaren Jaiaren barrukoa. Ekintza horiek sakratuak dira ikastolan.\n“Ekintza bakoitzak ongi zehaztuta ditu bere helburuak, zergatik antolatzen den, noiztik eta abar, sentsibiliziorako lanketa berezia egiten da ikasleekin, eta horiek motibatu jai girorako eta, nola ez, euskaraz ongi pasatzeko” kontatu digu Mari Jose Etxaniz, Hizpro taldeko irakasleak. “Konpetentziak direla eta, azken urteotan ukitu berezia eman nahi izan diogu gure jaiei, inteligentziak edo konpetentzia ezberdinak landuz. Hala, proiektu modura planifikatzen ditugu.\nProiektu bakoitzaren barruan hiru multzotan banatzen ditugu helburuak. Lehena, Elkarbizitza. Bigarrena, Konpetentziak edo inteligentziak anitzak eta hirugarrena, beste batzuk diogun horiek, hala nola, diziplina, talde-lana, erantzunkizuna, hezkidetza,…” jarraitu du kontatzen.\nZer diren <inteligentzia horiek> galdetuta, Howard Wagner sikologoaren teoria aipatu digu. Hark zortzi inteligentzia mota bereizten ditu: inteligentzia linguistiko berbala, logiko-matematikoa, espaziala, musikala, gorputz-zinestesikoa, intrapertsonala, interpertsonala eta naturalista, eta horiek potentziatu behar ditugula dio.\n“Iaz, Euskararen Nazioarteko Egunean, flash-mob bat egin genuen: dantza eta koreografia jakin bat asmatu eta "Euskaraz Bizi nahi dugu" leloaren inguruan ikasle guztiak dantzan jarri genituen, eta nola ez, irakasleok, langileak eta gurasoak ere bai, esandako <inteligentziak> kontuan izanik (kinestesikoa, interpertsonala, intrapertsonala, musikala, espaziala,..). Dantza, erritmoa, espazioan mugitzea, elkarri laguntzea , norberaren konfiantza lortzea,... Lanketa hori lehenik, irakasleok ikasleei eta ondoren zaharrenek txikienei irakatsiz egin zen, auto-estimua lantzen, norbera egiteko gai zela sentiarazten, koreografia ikasiz, espazioa kontrolatuz, eta hau guztia, euskararekin lotzen dugun zapi berdea lepoan jantzita. Emaitza zoragarria izan zen, 1.000 pertsonek hartu baikenuen parte, 2 urtetik 18rako ikasle guztiek, irakasleok eta guraso talde bat. Sekulako esperientzia izan zen”.\n“Aurten antzeko zerbait egin nahi genuen. Hara zer eta, batukada bat antolatu dugu eta iaz bezala 1.000 lagunetik gorako parte hartzea izan da. Familiak ere gehitu zaizkigu norberak bere instrumentua prestatuz, eta zegokion erritmoa ikasiz. Erabilitako dena birziklatutako materialarekin egin dugu, 350 danbor egin ditugu, neurri ezberdinekoak, pintura pote zaharrekin, patata potekin marakak, botilen txapekin sonajeroak,... guztiak eskuz margotuta eta apainduta, batzuk ikastolan beste batzuk etxean familien laguntzaz. Sekulako mugimendua sortu du horrek, non elkar-lana funtsezkoa izan den geletan, plastika eta musikako orduak horretarako baliatu ditugu, asko baitzegoen egiteko eta ikasteko. Instrumentu bakoitzari erritmoa jakin bat egokitu zitzaion eta bakarka eginez, hau da, instrumentu talde bakoitza bere aldetik...ondo, baina instrumentu guztiak batera elkartuta...\nHasteko, irakasleok ikasi genituen erritmo desberdinak ondoren irakasteko. Kidetzea ere garrantzitsua izan da, zaharrenak txikienekin nahasiz ibili baitira elkarri lagunduz eta animatuz eta hainbat entsegu ordu behar izan ditugu”, Mari Josek segitu du kontatzen.\n“Eta iritsi zen Euskararen Eguna. Lizeoko plazan gauzatu genuen batukada, baina bi ordu aurretik bi herrietako auzoetan barrena ibili ginen guztiok , hiru taldetan banatuta, jendea animatuz, euskaraz eta musikaz kutsatzen bazterrak. Herria “hartu” genuen, animatu eta koloreztatu. Ilunez jantzita ginen, baina zapi berde fosforitoa genuen lepotik jantzita; deigarria zen hainbat pertsona hola ikusita”.\nNola antolatu horrelako makro batukada galdetutakoan honela erantzun digu Mari Josek: “Herrian bada batukada taldea non gure ikasle-ohi batek parte hartzen duen. Harekin mintzatu ginen ea horrelakorik, tamaina horretan, egiterik bagenuen galdetu genion. Hark baietz erantzun zigun, eta aurrera egitea erabaki genuen. Gauza asko lotu behar izan ditugu: zer erritmo erabili, hobeto esanda, zeintzuk; zein instrumentu eta nola egin,, zenbat talde, nola ikasi, espazioa nola antolatu, , entseguak nola prestatu, … Ez zen erraza izan baina "potentea" izan da emaitza! Zein ongi entzuten ziren erritmo ezberdinak, zein ondo koordinatuta zegoen. Batukada sortu genuen!!! Oso ederra izan zen, eta pozik gaude, oso pozik lortutakoarekin”.\nHona hemen bideoak ikusi ahal izateko linkak:\nBaina Mari Jose ez zitzaigun horretan isildu, bazuen besterik kontatzeko eta; zer eta, Olentzero Egunarekin jarraitu zuen. “Euskararen Eguneko magia hori aprobetxatuz, ukitu berezia eman nahi izan diogu aurtengoari.\nBetidanik irten gara kantuan Olentzero egunean baina duela pare bat urte Jai Batzordeko gurasoei, oso motibatuta dabiltzanez, karroza bat egitea bururatu zitzaien. Olentzero oinez joan ordez, astoarekin joan ordez, karrozan joango zela sinetsita. Egin zuten eta aldaketa ederra izan zen. Idiak ere lortu zituzten karrozari tira egiteko. Iazkoan txondorrari kea jarri zioten, urtero gogo handiz zerbait berri erantsi nahian”.\n“Hori horrela, aurten pentsatu zen ikasleekin egiten diren zenbait ekintza aprobetxatu daitezkeela eta, ondorioz, batukadak ere bere lekua izango zuela . A, baina ez batukada soilik, zergatik ez dultzainarekin gehitzea? Eta hala egin zen. Eta gainera, Ikastolan sortu dugun abesbatzak ere tokia izango zuela eta baita dantzariek ere. Abesbatzak bere errepertorioa eskaini zuen herrian eta dantzariek “Hator, hator” doinuarekin dantzatzeko, egokitutakoa.Inoiz baino jende gehiago ikusi dugu inguruan, leihoetan begira,... Giro aparta sortu genuen eta nola gozatu ere!\nIkastola oso dinamikoa dela esan beharra dagoela dio harrotasunez. Hizpro, Euskaraz Bizi, Guraso Euskara Batzordea, Jai Batzordea ... Eta nola ez! irakasleria, sekulakoa baita! A ze talde!!” bukatu du kontatzen Mari Jose Etxanizek.


EAEko herritarren %86k iturriko ura edaten du | herria | GAUR8 - mila leiho zabalik\nEAEko herritarren %86k iturriko ura edaten du\nAraba, Bizkai eta Gipuzkoako herritarren gehiengoak txorrotako uda edaten du eta beren etxeko uraren kalitatea ona dela uste du. %9a da botilako ura bakarrik edaten duena.\nAraba, Bizkai eta Gipuzkoako herritarren %86k iturriko ura edaten du, %5ek ura txorrotatik eta botilatik eta %9k botilako ura bakarrik edaten du. Gehienen ustez, gainera, beren etxeko uraren kalitatea oso ona da; ona, %41aren iritziz eta nahiko ona %48aren ustez.\nOndorio horiexek jaso ditu Lakuako Prospekzio Soziologikoen Kabineteak egindako “Uraren inguruko iritziak” izenburudun txostenak.\nHartara, hamarretik bederatziren iritziz, EAEk nahikoa ur du bere beharrak asetzeko. %41ek uste du hala izaten jarraituko duela hurrengo hamar urteetan, eta %31k pentsatzen du ur kopurua asko edo dezente gutxituko dela epe horretan. Aldiz, %12aren ustez eskuragarri dagoen ura ugaritu egingo da datozen urteetan.\nBestalde, herritarren gehiengo zabala, %87, kutsatzen dutenek uraren truke gehiago ordain dezatenaren alde agertu da. Bide horretan, biztanleriaren herena inguru bakarrik legoke prest uraren kalitatea hobetzeko diru gehiago ordaintzeko.\nHerritar gehienek uste dute ur-kontsumo normala duela (% 71), baina, era berean, gehiengoa dira bere ur kontsumo maila murriztu egin daitekeela uste dutenak. Iritzi hori batez ere gazteen artean nabarmena da.\nIbaietako kutsadurari begira, herritarren %42ak uste du enpresak direla horren arduradun zuzenak eta %15ak herritarren ardura ere aipatzen du. Herritarren %10ak uste du administrazioak baduela partea kutsadura horretan eta %2ak nekazaritza eta abeltzaintza ere aipatzen ditu arazo horren jatorrian.\nArabako, Bizkaiko eta Gipuzkoako herritarren %60ak uste du ibaien eta lakuen egoera gaur egun duela hamar urtekoa baino hobea dela. Pertzepzio horrek behera egiten du (%52) kostako guneei eta estuarioei buruz galdetzerakoan. Lurpeko uren inguruan, berriz, ezezagutza handia dago. Galdetatutakoen erdiak inguru aitortzen du ez dakiela erantzuten lurpeko urei buruzko galdera.


SAGUAK ETA TEKLATUAK EZ DUTE FUNTZIONATZEN WINDOWS 10-EN [KONPONDUTA] - LEUNA\nKonpondu saguak eta teklatuak Windows 10-en funtzionatzen ez dutenak: Ordenagailua abiarazten duzun bakoitzean teklatua eta sagua ongietorriko pantailan funtzionatzeari uzten diozu eta egoera honetan zer egin ez badakizu, ez kezkatu arazo hau laster konponduko dugu. Arazoa ere gertatzen da Windows 10 bertsiora eguneratu baduzu, kontrolatzaile zaharrak batzuetan Windows bertsio berriarekin bateraezinak bihurtzen baitira. Ez du axola USB edo PS / 2 sagua edo teklatua erabiltzen baduzu, biak ongietorriko pantailan itsatsita egongo baitira eta ezin izango duzu ordenagailua berrabiarazi, eskuz itzali behar duzu botoia.\nBatzuetan saguak eta teklatuak modu seguruan funtzionatzen dute, baina beste batzuetan ez da hori eskuz egiaztatu behar, baina teklatuak eta saguak funtzionatzen badute, baliteke kontrolatzailearen arazoa izatea. Beraz, saguaren eta teklatuaren kontrolatzaileak zure Windows-ekin hondatuta, zaharkituta edo bateraezinak izan daitezke. Baina baliteke hirugarrenen software edo kontrolatzaile batzuek arazoak sor ditzaketen sagu eta teklatu kontrolatzaileekin gatazkak izatea.\nOrain arazoa hainbat arazo direla eta, adibidez, hardware arazoengatik, Windows sistemaren USB portuak itzaltzeagatik, abiarazte bizkorreko arazoa eta abar egoteagatik sor daiteke. Beraz, inolako denborarik galdu gabe ikus dezagun nola konpondu saguaren eta teklatuaren funtzionamenduan Windows 10 beheko zerrendako arazoak konpontzeko gidaren laguntzarekin.\nAurrera egin aurretik, saiatu zure hardwarea egiaztatzen:\n1. metodoa: Gaitu Legacy USB euskarria BIOSean\n2. metodoa: Sistemaren leheneratzea\n3. metodoa: Abiarazi modu seguruan\n1. aukera: desaktibatu iragazki teklak\n2. aukera: Exekutatu Hardware eta gailuen arazoen konponketa\n3. aukera: desinstalatu Sypnatic Software\n4. aukera: Teklatu kontrolatzaileak desinstalatu\n5. aukera: eguneratu teklatu kontrolatzaileak\n6. aukera: Desgaitu abiarazte azkarra\n7. aukera: arazoa konpondu\n9. aukera: konpondu instalatu Windows 10\nZiurtatu leheneratze puntu bat sortu zerbait gaizki ateratzen bada. Ezin baduzu zure sistemara Saguaren eta Teklatuaren bidez sartu, saiatu hau egiten:\n1. Itzali ordenagailu eramangarria, piztu eta aldi berean sakatu F2, DEL edo F12 (zure fabrikatzailearen arabera) sartzeko BIOS konfigurazioa.\n2. Joan Aurreratua aukerara geziak erabiliz.\n3. Joan hona USB konfigurazioa eta gero desgaitu USB bidezko laguntza.\n4. Irten aldaketak gordetzera eta egiaztatu gai zaren Konpondu saguak eta teklatuak Windows 10-en funtzionatzen ez dutenak.\nOrdenagailua abiaraztean, eten ezazu korronte-iturria edo eduki pizteko botoia zure sistema itzaltzeko. Egin hau Windows 10 kargatzen ari zarenean pare bat aldiz, Windows berreskurapen moduan abiarazteko. Ordenagailua berreskurapen moduan abiarazi ondoren Sistema leheneratzea arazoa konpontzeko.\n1. Aukera pantaila bat aukeratzean, egin klik Arazoak konpontzea .\n2. Arazoak konpontzeko pantailan, egin klik Aukera aurreratua .\n3. Azkenean, egin klik gainean Sistema leheneratzea eta jarraitu pantailako argibideak leheneratzea osatzeko.\nhasierako menuko arazoen konponketa irabazi 10\n4. Berrabiarazi ordenagailua eta baliteke urrats honek izatea Konpondu Sagua eta teklatua ez dira funtzionatzen.\nSaia zaitezke ere Abiarazi azken konfigurazio onean (aurreratua) eta ikusi zure PCan eragina duela.\nBeste kontrolatzaile edo hirugarrenen softwareak Saguarekin eta Teklatuarekin gatazkatsuak badira, Modu seguruak arazoa konpontzen lagunduko dizu. Abiarazi modu seguruan goiko metodoa erabiliz, lehenik itzali ordenagailua Windows 10 kargatzen denean, egin pare bat denbora berreskurapen ingurunean abiarazteko eta hautatu Modu segurua sareekin. Ikusi sagua eta teklatua normal erabiltzeko gai zaren eta funtzionatzen duen, desinstalatu hirugarrenen aplikazio eta programa guztiak. Gainera, ziurtatu beheko zerrendako metodoak probatzen dituzula Modu seguruan sagua edo teklatua funtzionatzen baduzu.\nSaiatu USB edo haririk gabeko sagua erabiltzen edo PS2 konektoreko sagua erabiltzen, edo erabili pantailako teklatua zure sistemara sartzeko eta, ondoren, saiatu metodo hau:\n1.Mota kontrola Windows bilaketa aukeran eta egin klik gainean Kontrol-panela.\n2. Barruko Kontrol Panelean egin klik Sarbide erraza.\nWindows 10 eguneratzeak instalatu ezean\n3. Orain berriro egin klik gainean Sarbide erraza.\n4. Hurrengo pantailan behera joan eta hautatu Egin teklatua errazago erabiltzeko aukera.\n5. Ziurtatu desmarkatu Aktibatu iragazki teklak atalean Idatzi errazagoa.\n7. Berrabiarazi ordenagailua aldaketak gordetzeko eta ikusi gai zaren Konpondu saguak eta teklatuak Windows 10-en funtzionatzen ez dutenak.\n1. Sakatu Windows tekla + R botoia Exekutatu elkarrizketa-koadroa irekitzeko.\n2. Mota ‘ kontrola 'Eta ondoren sakatu Sartu.\n3. Bilatu Arazoak konpontzeko eta egin klik gainean Arazoak konpontzea.\n4. Ondoren, egin klik gainean Ikusi guztiak ezkerreko panelean.\n5. Egin klik eta exekutatu Hardware eta gailuen arazoen konponketa.\n6. Goiko Arazo Konponketa gai izan daiteke Konpondu saguak eta teklatuak Windows 10-en funtzionatzen ez dutenak.\n2. Orain egin klik gainean Desinstalatu programa bat eta aurkikuntza Sypnatic zerrendan.\n4. Berrabiarazi ordenagailua eta ikusi gai zaren Konpondu saguak eta teklatuak Windows 10-en funtzionatzen ez dutenak.\n2. Zabaldu teklatuak eta gero egin klik eskuineko botoiaz zure teklatuan gailua eta hautatu Desinstalatu.\n3. Baieztapena eskatzen baduzu, hautatu Bai / ados.\n4. Berrabiarazi ordenagailua aldatutako aurrezteko eta Windows-ek automatikoki berriro instalatuko ditu gidariak.\n5. Oraindik gai ez bazara Konpondu saguak eta teklatuak Windows 10-en funtzionatzen ez dutenak ondoren ziurtatu Teklatuaren azken kontrolatzaileak deskargatzen eta instalatzen dituzula fabrikatzailearen webgunetik.\n2. Zabaldu Teklatua eta egin klik eskuineko botoiaz gainean PS / 2 teklatu estandarra eta hautatu Eguneratu kontrolatzailea.\n3. Lehenik eta behin, hautatu Bilatu automatikoki kontrolatzaileen softwarea eta itxaron Windows-ek azken kontrolatzailea automatikoki instalatzeko.\n4. Berrabiarazi ordenagailua eta ikusi arazoa konpontzeko gai zaren, bestela jarraitu.\n5. Berriro ere Gailuen kudeatzailera itzuli eta egin klik eskuineko botoiarekin PS / 2 teklatu estandarraren gainean eta hautatu Eguneratu kontrolatzailea.\n6. Oraingoan hautatu Arakatu ordenagailuan kontrolatzailearen softwarea.\n7. Hurrengo pantailan, egin klik gainean Utzi nire ordenagailuan dauden kontrolatzaileen zerrendatik hautatzen.\n8. Hautatu zerrendako azken kontrolatzaileak eta sakatu Hurrengoa.\nnola berrezarri windows denda\n2. Zabaldu Teklatua eta egin klik eskuineko botoiarekin PS / 2 Teklatu Estandarraren gainean eta hautatu Eguneratu kontrolatzailea.\n8. Desmarkatu Erakutsi hardware bateragarria eta hautatu edozein kontrolatzaile PS / 2 Teklatu Estandarra izan ezik.\n9. Berrabiarazi ordenagailua aldaketak gordetzeko eta, ondoren, jarraitu aurreko urrats guztiak aurrekoan izan ezik, oraingoan kontrolatzaile egokia aukeratu baitu (PS / 2 teklatu estandarra).\n10. Berriro berrabiarazi ordenagailua eta ikusi gai zaren Konpondu saguak eta teklatuak Windows 10-en funtzionatzen ez dutenak.\nMetodo hau azken aukera da, ezer ateratzen ez bada metodo honek ziur asko zure ordenagailuko arazo guztiak konponduko dituelako. Konponketa Instalatu sisteman arazoak konpondu ahal izateko sisteman dauden erabiltzaileen datuak ezabatu gabe, bertsio berritzea erabiliz. Beraz, jarraitu artikulu hau ikusteko Nola konpondu Windows 10 instalatu erraz.\nHori da arrakastaz Konpondu saguak eta teklatuak Windows 10-en funtzionatzen ez dutenak arazoa baina gida honi buruzko zalantzarik baduzu, jar zaitez iruzkinaren atalean.\nsistemaren konfigurazioko informazio txarra Windows 10 2019


Herri Ondarea :: Umeen izenak\nElegir un temaAgriculturaAlimentaciónBebidasAnécdotasBersolarismoCalendario popularCaseríoCreencias y mitologíaPersonajes mitológicosEnfermedades y remediosFamiliaRelaciones entre hombres y mujeresGanaderíaAnimales de casaAnimales para trabajarHerradoresHerradorHerradoresMolinosTrabajo del herreroIndustriaFábricasIndustriaMedios de transporteInformación localEdificiosServiciosJuegos infantilesLiteratura popularMedios de comunicaciónRadioTelevisiónMobiliario domésticoMuebles y utensilios de casaRitos de protecciónMúsicaBandaMúsicaNaturalezaCalendarioSer humanoOpinionesOpiniones de los informantesNoviazgo y matrimonioPastoreoPastoreoPescaBarcoConservasPecesPescadorPolíticaReligión y cultoToponimiaBarriosCaminosEdificiosEntidades geográficasFuentesRiosVascos en el extranjeroVecindadHermandadesMontes comunalesVecindad y vecindario\nLekukoari gizonak esan eutsan umea neskea bazan, amaren izena ipiniko eutsiela, eta mutila bazan aitaren izena. Horixe euki eben ebatzita. Neskea jaio zan lehenengo eta Libe jarri eutsien. Lekukoak ez dau ezagutu umeei eguneko santuaren izena ipintea, baina senarrak bai. Senarraren aitak Trifon euki eban izena. Ez daki Julioan zenbatgarrenean dan Trifon Santuaren eguna, eta egun horretan jaio zalako ipini eutsien izen hori. Lekukoaren gizonak Trifon izen handia zala esaten eban. Ama Bruna deitzen zan eta aita Trifon; eguneko izenak. Lekukoak ez deutso begitu eguneko santuaren izenari, eta bere aitak eta amak be ez.\nInformador: Libe Asua\nAitak Frankogaz soldadu joan behar izan\nGaztaia egiteko prozesua 3


Eltziako taberna-kafetegia kudeatzeko esleipena eman gabe utzi du Kontratazio Mahaiak — Berbia\nEltziako taberna-kafetegia kudeatzeko esleipena eman gabe utzi du Kontratazio Mahaiak\nProposamen bakarra aurkeztu zen eta ez du eskatutako euskara maila egiaztatu\nEsleipen prozesuari dagokion baldintza teknikoetan hizkuntza baldintzak zehaztu eta jaso ziren. Horien arabera, kontratatuko litzatekeen enpresako langileek euskaraz berba egin eta ulertzeko gai izan beharko lukete. Hizkuntza gaitasun hori egiaztatzeko bi bide lituzke enpresa lizitatzaileak, zuzenean, zerbitzua emango duen edo duten pertsonen egiaztagiriak aurkeztuta edo udalak egingo lieken proba gaindituta. Hizkuntza eskakizuna egiaztatzeko froga eginda, emaitza EZ GAI izan da eta ondorioz, kontratua ez ematea erabaki du epaimahaiak.\nHorrek esanahi du Eltziako taberna-kafetegia zerbitzua ustiatu eta kudeatzeko kontratazio deialdi berri bat egin beharko duela udalak. Lehenengo deialdian jarritako baldintzak bere horretan mantenduko ote diren edo errebisatu eta egokituko diren erabaki beharko du udalak. Bertan behera utzi den lehen deialdi honetara eskaintza bakarra aurkeztu zen nahiz eta, instalazioak ezagutzeko antolatu ziren bisitetan 14 lagunek parte hartu zuten.\nEltzia egokitzeko lan garrantzitsuak egin dira azken urteotan. Musika taldeentzako entsegu lokalak prestatu ondoren, gainontzeko taldeentzako espazioak moldatu eta txukundu dira. Eta elkarte eta talde ezberdinak jada bertara aldatu dira. Berriena, Oñatz dantza taldea izan da; dantza eskolak urteetan Errekaldeko sotoan eman ondoren, otsailean Eltziara aldatu zen dantza taldea.\nEltziako sortzaile, kultur eragile eta erabiltzaileei nahiz bisitan hurbiltzen direnei zerbitzua emango dien taberna-kafetegia itxita dago une honetan, eta hala jarraituko du hainbat astez, zerbitzua ustiatu eta kudeatzeko kontratazio prozedura berria osatu beharko baita.


Ipui hontan gizon haren sarritako egoera azaldu nahi nuke. Gizon egilea zen. Beti ari zen lanen bati lotua. Baina tarteka ezer egin gabe egotea ere gertatzen zitzaion hala beharrez. Noizbaitzuetan inoren edo zerbaiten zai ezertarako gogorik gabe ere aurkitzen zen. Nekatua hezurretaraino. Arimako nazkaz begietaraino betea. Egoera honek lanik nekagarrienak baino gehiago naigabetzen zuen. Egiten jardun behar zuen kontzientziakoa bai zen. Eta egonean egon beharrak ernegua besterik etzion sortzen. Baina zer egin lezake gizonak halabeharrak esku eta anka lotzen duenean, espirituko antzutasunez agortzen denean? Baina holako uneetan ere barruak zerbaiten [sic] egitea eskatu oi ez balio! Baina hauxe izaten zuen burua naigabetzen zion arantzazko koroia. Gizonak orduan harako eta honako lanei eltzen zien eta denak uzten zituen hori orduko. Gizonak orduan zerbait ganorazko pentsatu nahi izaten zuen, eta ez zen zerbait baten [sic] (1) ariari lotuta une bat egiteko gauza. Nik badakit eskolako mutikoen kuadernoak zuzentzeko izaten zituena, nik badakit makinaz idazteko papel pilak izaten zituena, nik badakit salmoak irakurri beharra izaten zuena. Eta biotzaren alaitasun eta gogoaren bizkorgarri behar zituen salmoak berak ere aritutako esparraguak baino maukatu ezinago arkitzen zituen.\nGizonak herri bat zuen. Hangotasuna aitortzen zuen eta handik bizi zen mundurako. Nungotasunari garrantzi handia ematen zion. Munduko gizarte-makinaren barruan bazirudion lurralde bakoitzeko mahasti bakoitzak ardoaren desberdintasun ederrari laguntzen dion bezala, laguntzen diola lurralde bakoitzeko giza tankera desberdinak gizartearen ederrari. Horregatik defenditzen zuen herriaren herritasuna eta tasun horren balio orokorra. Lurralde bakoitzak lur alde horren tankera itsasten ziola gizonari, esaten zuen eta jatorrak lurraldearen era horien ixpilu zirenak zirela. Lurraren ederra kontrasteen multzoari zor zitzaiola bai eta gizadiarena ere. Zuhaitz sentitzen zen. Zuhaitzaren irudiko nabaritzen zuen bere burua. Nahi eta nahiezko jotzen zuen lurrari itsatsita bizitzea oinpeko lurrari, bere lurraldeko lurrari. Eta sustrai alik eta sendoenez, alik eta tinkatuenez, alik eta sakonenez. Lurrean sinisten zuen. Lurrak alde bakoitzean dituen berezitasun bere-gisakoetan. Geografia ikasi zuenetik ohartu zen lurralde bakoitzaren desberdintasunaz bai geologiaren aldetik bai toki unearen aldetik. Lurralde bakoitzaren halakotasunak edo bestelakotasunak halako edo bestelako izate-moduz ornitzen zituela gauzak eta gizonak sinesten zuen. Paraje guztiak onesten zituen eta paraje bakoitzari etsi eta moldatzen zitzaionari deitzen zion jatorra. Eta harentzat jatorra izatea zen ditekeanik eta gizonaren handitasunik gorena. Jatorra leku eta inguruarekiko, jatorra, zuhaitza oi denez. Lurrarekin elkarlotua, lurraren azalpen egina, lurraren emaitz.\nOlerkari hoietako bat zen. Bazekien non zegoen, baita nor zen ere. Zutoin ez goiaga bati ez ataka bati eusten ez dion horietako bat bezalakoa zen. Bere buruari eusten zion bakarrik eta bere buruari eta bere barruari begiratzen soilki. Bere goradura kantatzen zuen eta lurraren humidurak eta ezetasunak egiten zion kalteaz kexatzen zen. Eguzkitan euriz orohitzen [sic] zen, euritan eguzkiz, hotzetan beroz eta berotan hotzaren ozkirriz. Gizon hoiretako bat zen. Egiten zituen gauzen hasieran bere burua zuen jomuga. Bukatzen zituen gauzetan, semeak beregandik inoiz askatu nahi ez dituen ama horien antzekoa zen. Lehenago jango zituen inoren eskuetan eta, batez ere, inore mesedetan ikusi baino. Bere tokitik ikusten zuen mundua. Jendea mobitzen zela ikusten zuen, bazebilela. Jendea alkartu egiten zela ikusten zuen, maite zela. Jendeak taldean egiten zuen lan. Jendeak taldearentzako egiten zuen lan. Jendea batabestearentzako bizi zen. Jendeak lagun artean osatzen zuen bere burua, bere nortasuna. Jendea etxeko eta askotan herriko goiaga bati edo gehigori eusten bizi zen, jendea zabaldu edo itxi egin behar zen atakei eusten bizi zen. Bera ez. Zutoin bakarti bat bezala, bere buraren ardura bakarretan bizi zen. Jendea baino minberagoa zen. Jendea baino berekoiagoa. Jendea baino agorragoa. Txoriak kaka egiten zien [sic] goitik behera —zutoin bakarti horietako bat bezalakoa zen—, zakurrak pixez bustitzen zien [sic] barrena (2) . Pipiak beste ageei [sic] bezela heldu zion. — Ez baizen [sic] harrizko-bihotzez baizik erta metaforaz bakarrik; ez baizen metalezko, hemengo guztiak bezela zur ustelgarrizko baizik. Zurezko zutoin horietako bat bezalakoa zen. Egun batez bere buruarekiko maitasunak bere buruaren barruragora ekarri zuen, norbere arbolatasunaren kontzientzia sentitzeraino. Barruan eta ito urrean zuen arbolatasunaren kexua entzuteraino jetxi zitzaion belarria. Hartu zuen papel bat eta boligrafoa —olerkari horietako bat zen—, eta zera idatzi zuen: Ez dakit sinetsiko ote didazuten. Gizon hari musika asko, baiña asko gustatzen zitzaion. Baina harritzekoa horixe da: musika horrela gustatu, eta musikarik ezin zuen bere honetan entzun, musikari ihesi egiten zion; eta nik badakit zergatik. Hara: Musika belarrietara iristen zitzaionean, barru guztia dardaratzen zitzaion, pianuaren kaxa nota bati ikutu orduko durundi-dardaraz bete oi den bezala. Musikaren oiartzun bihurtzen zen nahi eta nahi ez. Berez hustu eta musika jabetzen zitzaion haren barruaren nagusi izateraiño. Gizona musikak zoratu egiten zuela ohartu zen eta hortik haren musikari ihes egin beharra. Zoratu, horixe zen, hain zuzen, gizon horrek inola ere nahi etzuena [sic]: Zoratu! [I]Bizitzak pixua behar duela, pixua, esaten zuen eta pixu hori zaitzen saiatzen zen. Musikak berriz errealitatezko mundutik atera bezala egiten zuen, aidezko itsaso atsegin batetara eramaten zuen, arintasun egizkoz janzten zuen, argi altu eta toki apartera jasotzen zuen. Distrazioz betetzen zuen musikak egin behar zituen lanen kaltetan. Kolorezko globo bat bezala zorabioaren aidetan arkitzen zela, joten zuen bazter gogorren bat, eta errealitateari esnatzen zitzaion lo asarrez. O, soinuzko ardo zoragarri eta enganakor, oha [sic] hemendik, oha eta utzi nazak lanen [sic] egiten, ankapeko zoru gogor hau sentitzen, inguruaren muga eta unearen eskabide konkretuaz aritzen. Nahiago diat arantza anka azpian senti, nahiago diat maila berri bat iristeko esaminen gomuta larriak garaitu nazan, aita gaxorik dudala, biar eta etzi fabrikan lan egin behar dutala, eta fabrikako orduz kanpo, umeen eskola ordaintzeko berriz ere lan egin behar dutala. Urtetan jardun zuen gizonak burruka hontan, harik eta noizbait eta berez musikarekiko kontrol batetara iritxi zen arte.\nOrain musikari tokia ematen dio gizonak. Orain kanpoko aize garbiak gelako aidea berriztatzen eta gozatzen duen bezala, berritu eta gozatu egiten duela musikak esaten du, eta berritze eta gozatze hori iristen saiatzen da. Egodun zaldiek erabiltzen dute aideko zelai zabaletan. Eta zaldi egodun horiek ugaletik erabiltzen ditu egurasten den artean, gero gurditik askatu eta larratzen uzten ditu musikak ireki dion harako gozotasunaren zelai atsegin hartan.\nEz zen gaiziki bizi. (3) Bazuen osasunik. Ez zen itxura txarreko ere. Ez zuen ixtimatzen zuen osasunik. Ez zen ohartzen zer lan kostatzen zaion hainbat eta hainbati osasunaren arazoa. Ez zitzaion bizi-biderik falta. Ba-zuen zer janik, zer jantzirik, non aterpeturik. Ba zuen non eta zertan ariturik ere. Ez zuenik zera zen: ez zela ohartzen edozein bizi-bide, edozein toki, edozein gizarte, dela bizitza edertzeko giro, inguru eta aukera askiko. Baina ez zekien norbere eta bakoitzarengan dagoela bizibideari, tokiari eta gizarteari erea hartzeko ahalmena. Eta hemen zetzan haren zoritxarraren sustraia edo iturria eta okerra. Gauzak eta gertakizunak eta dena erara etor zekizkion unea amestuta zuen, itxoiten zuen, irrikatzen zuen. Bizitzaren aurrean ume negarti, maiñati eta kontentagaitz azaltzen zen. Gauzak berak nahi zuen bezala ez bazetorzkion, gauzak txarrak ziren, gaiztoak ziren. Gertakizunak bere gogoaren arira jazotzen ez ba ziren, gertakizun horien eratzaileak gaiztoak zirelako zen, gaizkile izugarri eta ezkutu batek kalte egin nahi ziolako


Argitaletxe gazte baten lehen urratsak\n2019ko ekainaren 19a, asteazkena | Ordua Euskal Herrian 03:11:51\nEz da meritu txikia geroz eta irakurle gutxiago omen dagoen honetan argitaletxe bat abian jartzea. Duela urte eta erdi sortu zen Meettok-en kasua da. Lau liburu kaleratu ditu Donostiako Egia auzoan egoitza duen argitaldariak, bi euskaraz eta bi gaztelaniaz, denak itzulpenak. Jean Echenoz-en Ravel da ibilbide labur horren azken fruitua.\nRamon Etxebeste Meettok argitaletxeko arduraduna, Donostiako Egia auzoko bulegoan.Dani Blanco\n“Beti gustatu izan zait kulturaren mundua, liburuak eta musika izan dira beti nire hobbyak. Formazioz zientzietakoa naiz eta enpresa mundura lotuta egon naiz, baina hau egin nahi nuen bizitzako momenturen batean” azaldu du Ramon Etxebestek Meettok argitaletxearen jatorriaz galdetuta. Bera da portutik abiatu berri den itsasontzi honetako patroi eta marinela. Bere buruari jarritako erronka izan zen argitaletxea sortzea. 2006ko martxoan eman zuen urratsa, Groucho Marx-en Groucho eta ni euskaraz argitaratu zuenean. Harkaitz Canoren hitzaurre eta guzti ikusi zuen argia liburu horrek. “70eko hamarkadan irakurri nuen lehen aldiz liburua eta berriro hartu nuen argitaletxearen ideia buruan izan nuenean. Iruditu zitzaidan testua oso gaurkoa zela, orain dela 50 urte idatzitakoa izan arren. Hala ere, hemengo idazle batek gaurkotasuna ematea ondo etorriko zela pentsatu nuen”.\nAurreneko urratsa emanda ondorengoak errazago etorri ziren Meettokentzat: “Bigarren liburua gaztelaniaz eta eslovenieraz kaleratu zen, France Preseren-en poemak dira, Esloveniako poeta nazionalarenak. Hirugarrena Kari Hotakainen-en Camino de trincheras izan zen, nobela finlandiarra, gaztelaniaz hau ere”. Euskaraz eta gaztelaniaz %50ean argitaratzeko asmoa du Meettokek, nahiz eta Etxebestek dioenez merkatuak eskaintzen dituen aukerak aztertu beharko diren. “Euskaratik bakarrik ezin zara bizi, merkatu txikia da eta hor sendotuta daude argitaletxe asko. Urte asko daramaten editoreak daude, indar asko dutenak”.\nArgitaletxe txikia izatearen ajeak\nOrain arte atzerriko idazleen itzulpenak kaleratu dituen argitaletxea izanda, galdera konturatu gabe ateratzen da: nolakoa da horiek argitaratzeko eskubideak lortzeko prozesua? Etxebestek lan eskerga egin behar izan duela azaldu du: “Azkenean ahalegin handiak eginda eta tematuta lortu egiten dituzu argitalpen eskubideak. Noski, hasieran zu ez zara inor eta jendea ez da asko fidatzen ezagutzen ez zaituenean. Beheko mailatik hasi naiz eta pixkanaka ari naiz goraka”. Groucho Marxen liburuaren kasuan ahalegin horiek egiteaz gain geografia apur bat ere erakutsi behar izan zuen Meettok etxeko arduradunak: “Argitaletxe estatubatuarrek, hemendik deitzen diezunean, sarritan ez dute jakiten non dagoen ere, baina tira...”.\nDena dela, Etxebesteren esanetan enpresa handia ez izateak baditu bere abantailak ere: “Zaluagoak gara, hori da gure abantaila, zaluagoak eta bizkorragoak izatea”. Autonomiaz jarduteko aukera ere azpimarratu du Donostiako argitaldariko ordezkariak.\nZirrikituak zabaldu nahian\nOrain arte kaleratu dituzten liburuen katalogoa ikusita badirudi Meettokek merkatuaren zirrikituetan arakatzeko asmoa duela, bere lekua aurkitzen saiatzeko. “Daukagun aukera bakarra da, besteek egiten ez dutena argitaratzea, gauza arraro samarrak”. Lehenago inork euskaratu ez dituen egileak dira Groucho Marx eta Jean Echenoz, adibidez. Gaztelaniazko liburuekin ere antzera gertatzen da: France Preseren eta Kari Hotakainen ez ziren lehenago gaztelaniara itzuliak izan. “Pixka bat arriskatu beharra dago”, Etxebesteren esanetan.


22 azaroa, 2021 Ibilbidea 360\nBere egunean gerra-leku, gaur egun pinudiz eta ehiza postuz betetako ingurua da Zelandieta eta Espainola mendia lotzen dituen eremua. Ormaiztegiko plaza du abiapuntu eta helmuga jarduera ugariren lekuko izan zen mendi itzuli honek.\nJoan den igandean bukatu zen Ormaiztegiko 28. Mendi Astea ixteko proposatu zen irteera bera dakar ale honetako Ibiltarik. Egitarauan Arandia baserria –Tomas Zumalakarregi jeneral karlistaren jaiotetxea– eta Idiazabalgo lurretan dagoen Urbizu baserria lotuz Zelandieta aldera egitea zen proposatzen zen ibilbidea, baina itzuli honetan baztertu egin behar izan da bi baserri historiko horiek ezagutzeko aukera. Arrazoia bat eta bakarra: Irai-Errotako (Iraegi) eremuan 80.000 metro koadro pasako industrialdea egiten hasi ziren abuztuan, eta hango bizilaguna edo bertako langilea izan ezean, garalazita dago inguru horretara igarotzea. Bi urte beharko dira gutxienez ormaiztegiarrek Espainola mendiko itzulirako erabili izan zuten ibilbidea atzera erabilgarri egoteko.\nIrai-Errotan eraikitzen ari diren industrialdearen lanak direla eta, ezin da Zelandietara Arandia eta Urbizu baserrietatik joan\nBaina izan bada Zelandietara igotzeko bestelako biderik, Jose Luis Borde Murua Ormaiztegi Kirol Elkarteko jarduneko presidenteak erakutsi bezala. Plazatik abiatu, eta Ojarbi (Oiarbide) baserri aldera doan bidea hartu beharra dago horretarako. Herri baratzeak pasa eta kilometro erdira lehen etena. Ezkerrera dago herritarren kutuna den Iraiko iturria. Hara joateko zegoen bidexka bide bihurtzen ari dira orain –industrialdeko obrak direla eta–, eta langileei baimena eskatuta huraxe behintzat ezagutzeko aukera izan dugu. Erabat aldatuta dago ingurua, dena lokatz. «Garai batean erromeria txiki bat egiten genuen inguru honetan San Inazioetan», gogoratu du. Eskubitara Eztanda erreka dela, lehengo baserri bidea hartu, trenkarrilaren azpitik pasa, eta ezkerretara zabaltzen den mendi-bidea hartu behar da, Ojarbirako bidea eskubitara utziz.\nLehen Karlistaldiko gudu eremua\nJose Luis Borde Zelandieta-zar baserriaren ondoan ateratako argazkian, Idiazabalgo lurretan.\nOrdu laurden-hogei minutuan gora egin beharra dago basoan zabaldutako bidean. Askotariko arboladiak ageriko dira: pinudiak, haritz amerikarrak nahiz bertakoak, baita eukaliptu sailak ere. Satsaldeko gainera iritsita (330 metro), ikusmira aldatu egiten da. Bide ondoan lehen ehiza-postuak, eta urrutirago begiratu Idiazabal, Ataun eta Aralarko mendiak. Lokaztutako bidegurutzean, eskubira egin beharra dago Zelandietara iristeko –ezkerrera eginez gero, Urbizu baserrira–. Hamar minutuko pausaje erosoan iristen da I. Karlistaldiko gudu odoltsu baten lekuko izan zen ingurura. Hori zen lehen jomuga.\nBorrokaldi luze hura 1835eko urtarrileko lehen egunetan izan zen. Luze joko luke garaiko kronikek diotena artikulu honetan biltzea, baina Zumalakarregi jeneral karlistaren garaipenik entzutetsuena hantxe gertatu zen. Jauregi, Espartero, Iriarte eta Carratala lau jeneral liberalen tropek –8.000 gizon inguru– baionetaz egin zieten eraso 2.000 soldadu karlistei. Baina karlistek posizioari eutsi zioten, bi egunez, liberalak atzeratu ziren arte. Alde bakoitzeko hildako soldaduak asko izan ziren. Iñaki Arriaranek Idiazabalgo Aldaize aldizkariaren 45. zenbakian du jasoa borrokaldi haren berri, H. Du-Casse baroi eta ofizial karlistaren kroniketan oinarrituta.\nLubakiak ikusi ondoren, merezi du Zelandieta-zar baserriaren hondakinak ikusteko bidetik desbideratzea. Ezkerrera egin, eta Baserria salgai jartzen duen afixaren ondoko bidezidorretik iristen da hara. Bide erdian haritz handi bat dago, eta haren oinean, Ormaiztegi eta Idiazabal arteko mugarria. Harriaren gainaldeak zulo bat du, eta ikusten denez, han kandela sartu eta haren argiaz baliatzen omen ziren garai batean. Zelandieta baserri berria metro batzuk gorago eraiki zuten, muinoan.\nFaxisten talaia izan zen mendia\nEspainola mendia da ibilbideko punturik garaiena (436 metro). Ehiza postuak paisaiaren zati nabarmenak dira han.\nAtzera bidea hartu eta metro gutxira beste bidegurutze bat dago. Aurrera segiz gero, Segurako Santa Engrazi ermita aldera iristen da, baina Espainola mendira eskubira egin beharra dago. Ordu laurden igoera pausatuan ailegatzen da muino nagusira (436 metro). Ehiza postu batek eta gasbidearen zutoin horiek ematen diote ongi etorria ibiltariari. Bi erreferentzia horiek hartuta hamar minutuko jaitsiera bat dago, eta bidegurutze lokaztu batean basoan behetik gora irekitzen den bidezidor estu bat hartu behar da Mugata izeneko parajera iristeko. Han ere, uso postuak eta pinuak nabarmentzen dira.\nOrmaiztegi, Mutiloa, Segura eta Idiazabalekin mugakide den gaina da Espainola. 1936ko gerran mendi hori hartu zuten talaia modura tropa faxistek inguruko herriak kontrolpean hartu eta errepublikaren aldekoei aurre egiteko. Iturri batzuek diote hortik datorkiola gurean arrotz egiten den izen hori. Beste ikerketa batzuen arabera, Lehen Karlistaldiaren aurretik Tximindiko gunea izenarekin ezagutzen zuten inguru hori bertakoek.\nMugatatik bi minutu behera egin, eta parean Mutiloako Lurpe zabortegia ikusten dela, ezkerrera zabaltzen den bidea hartu beharra dago Liernia aldera egiteko. Hamar minutu eskasean, eta auzoa bistan dela, Mutiloako Barnaola baserrian hasten den Bide berdearekin –garai bateko meatze trenbidea– egiten da topo eskubira eginez gero, handik Ormaiztegiko Danborreko iristeko. Lointziko bidezidorretik behera eginez, eta trenzubi ezaguna azpitik igaroz iristen da abiapuntura.\nZumalakarregi museoa. 1989ko maiatzaren 12an inauguratu zen museoa zumalakarregitarren Iriarte-Erdikoa etxean. XIX. mendeko Euskal Herria ezagutu eta gozatzeko erreferentziazko ikerketa eta dibulgazio zentroa da gaur egun. Informazio gehiago webgunean: zumalakarregimuseoa.eus.\nDanborre eta Lointzi. Mutiloako eta Zeraingo mea Euskal Herriko eta Europako burdin enpresetara iristen zen, Ormaiztegitik pasatuz. Danborren eta Lointzin, bi meatze esparruek bakoitzak bere biltegiak eta Norteko trenbidearekin bat egiteko bere sistema propioak zituzten. Danborre 4,5 kilometroko Bide berdearen abiapuntu edo helmuga izan daiteke. Behera eginez, 1864ko abuztuan inauguratu zen trenzubi historikoa eta 1995ean erabilgarri jarri zuten zubi berria ikus daitezke.\nUrbeltza iturria. Trenzubien azpian, arrautza ustel usaineko Urbeltza iturria dago. Han zabaldu zuten Pedro Zangitu eta beste ormaiztegiar batzuek bainuetxe sonatua, 1853an. Eraikina ez dago jada. Haren tokian kirol eremua eraiki zuten, Urbeltz frontoia barne. Balu artistak Zubipeko horman egindako bi hormairudik garai hura dakarte gogora.\nLuzera: 8,5 kilometro\nDesnibel metatua: 630 metro\nMariasun Landa »


Ebidentzian Oinarritutako Medikuntza - Wikipedia, entziklopedia askea.\nEbidentzian Oinarritutako Medikuntza (EOM) ziurtasun zientifikoa bilatzen duen korronte medikoa da.\nLaburbilduta, "Ebidentzian Oinarritutako Medikuntza eguneratutako nabaritasun hoberenaren erabilera da, nahita egindakoa, agerikoa eta zentzuzkoa da, beti ere gaixoak banaka zaintzeko erabakiak modu indibidualean hartzeko."\n1972an Archie Cochrane mediku eskoziarrak "Effectiveness and Efficiency: Random Reflections on Health Services" liburua kaleratu zuen, gerorako planteamenduen hastapena izan zena.\nEstatistika eta zientziak emandako baliabideak erabiliz, argitaratutako ikerketak sistematikoki berrikustea metodo nagusia dute tratamendu medikoak aztertzeko. Meta-analisiak, arrisku-kalteen analisiak eta saio kontrolatu eta errandomizatuak dituzte teknikarik erabilien artean.\nHonen guztiaren arabera, ebidentzia mailak deskribatu dituzte Atik Dra, lehenengoa nabaritasunik handiena daukana eta azkena txikiena.\nCochrane Collaboration izeneko erakundea 1993an sortu zuten mundu mailan 90 herrialde baino gehiagotan 10.000 bolondresek egindako lana nolabait koordinatzen du. Oxforden (Ingalaterra) dauka egoitza nagusia.\nEuskal Herrian, Donostia Ospitalean dago metodo hauen arabera dabilen talde aipagarriena, Barne medikuntzaren zerbitzuan.\n(Ingelesez) The Cochrane Collaboration[Betiko hautsitako esteka]\n(Ingelesez) What is evidence-based medicine? (pdf)[Betiko hautsitako esteka]\nEOM Gipuzkoan[Betiko hautsitako esteka]\nBNF: 136087861 (data)\nOrriaren azken aldaketa: 10 otsaila 2021, 21:06.


BSEren beheranzko joera | Consumer\nBSEren beheranzko joera\nBehien entzefalopatia espongiformearen (BEE) kasuak %50 jaitsi dira azken hiru urteotan mundu osoan\nErresuma Batuan 1986an hasi zen krisia, behi eroen lehen kasuak atzematearekin eta beste herrialde batzuetara bizkor hedatzearekin, badirudi gero eta urrunago geratzen ari dela. Gaixotasunak Europako eta Estatu Batuetako aziendetan jarraitzen duela ahaztu gabe, Epizootien Nazioarteko Erakundeak (OIE) gaixotasunaren beheranzko joera berresten duten datu berriak aurkeztu berri ditu, eta krisiaren hasieran iragarritako aurreikuspenak ziurtatzen dituzte, 2005. urtea aldaketa izan daitekeela onartzen baitute.\nBehi eroen gaitzaren aurkako borroka onuragarria da abeltzainentzat eta animalien osasunaren arduradunentzat. OIEk duela hilabete batzuk iragarritako gaixotasunean baja emateko joera berretsi du. Datu berri horien arabera, 2005ean 474 animalia hil ziren BSEren ondorioz mundu osoan, 2004an 878 eta 2003an 1.646. Epizootien Nazioarteko Erakundeak (OIE) uste du gaixotasun kutsakor garrantzitsua dela ikuspegi sozioekonomikotik eta sanitariotik, eta ondorio nabarmenak dituela animalien eta animalia-jatorriko produktuen nazioarteko merkataritzan, gaixotasunak aise gainditu ditu 1992an gaixotasunaren gorenean hildako dozenaka mila abelburu.\nDatu berri horiek gorabehera, adituek ohartarazi dute oraindik badela zuhurtasuna eta aurreikusitako prebentzio-neurriak, gaixotasuna zabal ez dadin. «Etorkizuneko arrakasta munduko neurriak aplikatzen jarraitzearen mende dago», onartu du Andrew Speedyk, Nekazaritzarako eta Elikadurarako Nazio Batuen Erakundeko (FAO) animalia-ekoizpeneko adituak. Neurri horien artean, aipatzekoak dira animaliak elikatzeko pentsuak debekatzea (1994an onartu zen) eta arriskuko material espezifikoak ezabatzea (MER). Neurri horiek oso garrantzitsuak dira EEBk eragindako substantziak elikadura-katean egoteko aukera murrizteko.\nDatu berrien arabera, krisiaren hasieran ezarritako debekuak arindu egingo lirateke, EBn ezarritako azkena. 2006an behien esportazio britainiarrei bahitura kendu zaie, 1996an gaixotasuna zabal ez dadin. Neurri horri esker, Erresuma Batuak «Erkidegoko gainerako herrialdeek bezala» esporta ditzake 1996ko abuztutik aurrera jaiotako behi biziak, baita 2005eko ekainetik aurrera ekoiztutako haragia eta bestelako elikagai eratorriak ere, Markos Kyprianou, Osasunaren eta Kontsumitzaileen Babesaren komisario europarrak, duela egun batzuk aitortu zuen. Gainera, herrialdeak EBko gainerako herrialdeetara egokitu beharko du bere legeria, adibidez, 24 hilabeteren buruan bizkarrezurra kentzeko adina, 30 hilabeteren ordez. Gaur egun, BSEk 200 kasu baino gutxiago ditu urtean milioi bat animalia bakoitzeko. 2005ean, 207 kasu erregistratu ziren; aurreko urtean, berriz, 343.\nEBn EEB kontrolatzeko neurriak eraginkorrak direla frogatu den bitartean, AEBn nabari da kontrol-sistema zorrotzagorik ez dagoela\nFAOk azpimarratzen du oso garrantzitsua dela ikuspegi zientifikoa gaixotasuna detektatzeko eta ezabatzeko, horrela, gaitza herrialde horietan desagerrarazten dela eta oraindik desagertu ez direnengana hedatzen ez dela ziurtatzeko. Ohartarazpena oharkabean pasa zitekeen AEBetan, non martxoan kasu positibo bat berresteak ezarritako neurriei buruzko eztabaida piztu baitu. Estatu Batuetako Nekazaritza Sailak (USDA, ingelesezko sigletan) egiaztatu zuen animalia baten kasu bat aurkitu zela, eta ez zela zehazki ezagutzen haren adina. Hala ere, albaitarien lehen hipotesiek diote 10 urte baino gehiago izan ditzakeela, eta, beraz, hausnarkarien elikadurari mugak ezarri baino lehen jaio zen, 1997an.\nOrain, USDAk behiaren jaioterriaren aztarnategian lan egiten du, duela urtebete ustiategian sartu baitzen. Zeregin hori zaildu egin da animaliak identifikatzeko sistemarik ez dagoelako. Kontsumitzaile-elkarte ugarik kritikatu dute sistema hori; besteak beste, Consumers Unionek, hausnarkariak elikatzeko arauak gogortzea eta diagnostiko-kopurua handitzea eskatu baitu. Zehazki, erakundeko arduradunek eskatu dute debekatuta dagoela hegaztien gorozkiak, jatetxeetako hondakinak eta behi-odola erabiltzea hausnarkarien elikaduran. AEBetako Elikagai eta Sendagaien Administrazioak (FDA, ingelesezko sigletan) BSEren transmisioaren alde egin dezakeela onartu du.\nKontsumitzaileen elkarteak, gainera, diagnosi-testen kopurua handitzeko eskatzen du. Horren arabera, gaur egun ez dira iristen AEBetan hiltzen den aziendaren %1era. Alde horretatik, animalien eta landareen osasunaz arduratzen den agentziak (APHIS) aurreikusia du 2007rako 40.000 test egitea urtean. Hala eta guztiz ere, AEBetako agintariek egin beharreko lanik berehalakoena animaliak identifikatzeko nahitaezko sistema bat ezartzeari buruzkoa da. Hori proposatu zuen Nekazaritza Idazkaritzak 2003ko abenduan, AEBn "behi eroen" lehen kasua berretsi ondoren. OIEren arabera, «oso garrantzitsua da trazabilitate-sistema bat, animaliak jaiotzatik erosketa-otarreraino identifikatzen lagunduko duena». Europan jada ezarrita dago, eta orain beste herrialde batzuetan ezartzea falta da, AEBn, esaterako.\nHala ere, eta hainbesteko polemikaren erdian, behi eroen gaitzari buruzko ikerketa berriak agertu dira, nahiz eta atariko fasean egon. Azkena zientzialari txinatarrek egindako lana da, eta orain dela egun batzuk zekor immune bat klonatu zutela zioten. Ikertzaileak Shangdongeko Agrozientzia Institutukoak dira, Txina klonazioaren arloan aurrerapen handienak lortzen ari den eremuetako batekoak. Sartutako geneak behi heldu batenak ziren eta enbrioi klonatuan sartu ziren. Argitasuna arazorik gabe garatu zen arren, ikertzaileek ohartarazi dute oraindik denbora eta probak beharko direla klonazioak eta manipulazio genetikoak emaitza onak eman dituztela egiaztatzeko.\nBSEren beheranzko joera, animalietan ez ezik, giza aldaeran ere islatzen da, Creutzfeldt-Jakoben gaixotasunean. 2005ean, bost pertsonak izan zuten eragina, denak Erresuma Batuan (herrialde kaltetuenean), non 9 heriotza gertatu baitziren 2004an eta 18 2003an. 1996an, Britainia Handiko osasun-agintariek BSEren eta Creutzfeldt-Jakoben gaixotasunaren arteko lotura onartu zuten, kutsatutako haragia kontsumitzeagatik. Espainian, orain arte behi eroen gaitzaren kasu bakar bat onartzen da, 2005eko uztailean atzemandako 26 urteko emakume baten kasua, Edinburgoko (Erresuma Batua) Europako Laborategiak berretsia. Duela bi aste, Madrilen gazte baten heriotza baieztatu zen, eta familiak behi eroen gaixotasunaren antzeko sintomak egozten zizkion.\nGaixotasunaren jatorria argitzeko autopsiaren emaitzak ezagutzeko zain, 45 eguneko gehienezko epean ezagut zitezkeenak, familiak behin eta berriz esaten du behi eroen gaitzaren giza aldaera dela, eta aukera horren alde egiten dute Londresen 1995 eta 1996 bitartean bizi izan zelako, non BSE duten animaliengandik datorren haragia kontsumitu ahal izan baitzuen. Orain arte, adituek Creutzfeldt-Jakob eritasun neurologikoa diagnostikatu zuten, baina ez behi eroaren kontsumoaren ondoriozko giza aldaera, eta hori autopsia besterik ezin da baieztatu. Hipotesi batzuen arabera, Creutzfeldt-Jakob noizbehinkakoa eta espontaneoa izan daiteke, ez herentziazkoa. Aditu askok onartzen dute gaixotasuna harrapatzeko proteina patologiko (prioi) asko kontsumitu behar dela, eta pazienteak proteina horren hartzailea eta aurrejoera genetikoa izan behar dituela.


Udalak eta kontzejuak estreinako hitzarmena sinatu dute - Sakana - Guaixe.eus\nUdalak eta kontzejuak estreinako hitzarmena sinatu dute\nAlfredo Alvaro Igoa 2020-06-29 09:36\nTeresa Goikoetxea Arregi auzate batean ardoa banatzen. Argazkiak: utzitakoak.\nEtxarri Aranazko Udalaren eta Lizarragabengoako Kontzejuaren arteko harremanak, koordinazioa eta elkarlana hobetuko ditu. Bestalde, aurten San Pedro festak bertan behera utzi ditu Lizarragabengoak.\nSilvia Marañon Chascok eta Teresa Goikoetxea Arregik, Etxarri Aranazko alkateak eta Lizarragabengoako kontzeju-buruak, lankidetza hitzarmena sinatu zuten hilaren 8an. Udalerriko bi herri-guneetako administrazioen arteko erlazioa argitu eta arautu asmoz sinatu dute hitzarmena. Estreinako aldia da udalak eta kontzejuak eskuduntzen eta ekonomia baliabideen zentzuzko banaketa egiteko hitzarmena sinatzen dutela. Bi erakundeek osatutako batzorde misto batek eginen du akordioaren jarraipena.\nLankidetza hitzarmenean jaso denez, Etxarri Aranazko Udalak Lizarragabengoako Kontzejuko kideei beraien eskumeneko gaiak kudeatzeko beharrezko informazioa (dirulaguntzak, deialdiak, epeak) eta aholkularitza teknikoa emanen die. Bestalde, udalak kontzejuari 5.000 euroko dirulaguntza emanen die, urtero Kontsumo Prezioen Indizearen arabera eguneratuko dena. Ordainketa martxoaren 1erako egina izan beharko du udalak. Gainera, Lizarragabengoaren beharren arabera, aldeek legegintzaldirako inbertsio plana adostuko dute. Bi erakundeek adostuta, Lizarragabengoan kultur jarduera bat edo bi antolatuko dira urtero.\nAlkatea eta kontzejuburua hitzarmena sinatzen.\nTeresa Goikoetxea Arregi\nLizarragabengoako Kontzejuko burua\nZergatik behar zen udalaren eta kontzejuaren arteko hitzarmen bat?\nUdalaren eta kontzejuaren arteko funtzionamendua eta egin beharrak zehazteko. Orain arte nahiko ahaztuta sentitu garelako.\nZein da hitzarmenaren helburua?\nZerbitzu publikoaren eraginkortasuna hobetu, herritarren parte hartzea sustatu, Lizarragabengoako Kontzejuaren autonomia indartu eta baliabide ekonomikoen zentzuzko banaketa egitea da. Horretarako, udalaren eta kontzejuaren arteko koordinazioa eta elkarlana areagotuko dira.\nLizarragabengoako Kontzejuak zein eskumen ditu?\nArgiteria publikoa, festak, hilerriaren mantentze eta kontserbazio lanak, kontzejuaren artxiboa, kaleen garbiketa, kontzejuaren ondasunen administrazioa, mantentzea eta erabilera eta dermioko bideen kontserbatze, mantentze eta zainketa.\nZein da lan gehien ematen duen eskumena?\nGuztiak. Guztietarako dirua behar delako eta hori da guk faltan duguna.\nGainontzeko eskumenak udalarenak dira. Zein dira?\nHirigintza, etxebizitza publikoaren eraikuntza, ingurumena, ur horniketa, kaleen zoladura, gizarte zerbitzuak, trafikoa, kultura, kirola, hezkuntza, euskara, sozio-ekonomia garapena, aniztasuna, musika eskola eta beste hainbat.\nNola eginen duzue koordinazioa?\nOrain arte kontzejuko talde bat Etxarri Aranazko Udalarekin elkarlanean aritu gara, eta aurrerantzean dinamika bera izanen dugu hitzarmena aurrera ateratzeko.\nKontzejuaren administrazioa zeinek eginen du?\nUdaleko idazkariak, berak bi herriendako lan egiten baitu.\nLege, hirigintza eta bestelakoetan aholkularitza jasotzeko nola moldatzen zarete?\nOrain arte, egia esan, ez dugu inolako aholkularitzarik jaso. Espero dugu hitzarmena sinatuta gauzak aldatzea.\nKontzejuaren diru sarrerak zein dira?\nNafarroako Gobernuak urtero dagokigun diru partida ematen digu eta Etxarri Aranazko Udalak emandakoa.\nLanen bat edo inbertsioren bat egiteko asmorik ba al duzue?\nHitzarmenean udalarekin legealdi bakoitzean inbertsio plan bat egitea sinatu dugu, eta orain hori negoziatzen hasiko gara.\nZenbat herritar zarete?\nZein adinekoak gutxi gorabehera?\nHelduenak 102 urte ditu eta gazteenak 3. Baina herriko bataz besteko handi bat adinekoa da.\nJendea herrian gelditzeko aukera badago?\nEz asko, baina aukera egon badago.\nZein ekonomia jarduera daude?\nAbeltzainak eta landa-etxea.\nBasoa herritarrena da. Nola moldatzen zarete kudeatzeko?\nBakoitzak bere basoa kudeatzen du.\nZein izan dira gauzatutako azken inbertsioak?\nNafarroako Gobernuak Tokiko Azpiegitura Planeko dirulaguntzarekin egindako haurrendako jolas-parkea jarri genuen 2017an. Urte berean kontzeju-etxeko paretak margotu, ganboikoko lurra lixatu eta bernizatu, paretak margotu eta argiak jarri genituen. Gainera, ordenagailua erosi genuen. Beste dirulaguntza batekin argiteria publikoa aldatu zen eta LED argiak jarri. Zuntz optikoa 2017an jarri zuten. Bestalde, ibaian pilatutako kaskailua kendu zuten zubi ondotik Nafarroako Gobernuaren aginduz 2018ko irailean.\nZein lan egin nahi zenukete?\nAsfaltatu gabe dauden kale batzuetan zorua jarri, dermioko pista batzuk konpondu eta herriko kaleak txukundu. Kanposantuko eta elizako mantentze lanak ere egin nahi genituzke.\nErrepidea herri erditik pasatzen da. Ibilgailuen abiadura moteltzeko zebrabide goratua eskatu izan du aurretik kontzejuak.\nUrteak daramatzagu gestioak egiten eta momentuko legeak direla eta atzera bota digute beti. Dei batzuk egin ondoren jakinarazi digute legea aldatu behar dela eta horren zain gaude.\nSakanan herri bakarra zarete eliza herriarena dena, zer erabilera du?\nMomentuz mezetarako erabiltzen da, jendea doalako. Baina etorkizunean, auskalo.\nFestetarako planik ez, ezta?\nBertan behera utzi ditugu guk ere, San Isidroko auzatea gelditu zen bezala.\nAurrerago beste ospakizunik egiteko aukerarik legoke?\nPrintzipioz ez, hurrengo urterako utziko ditugu, gogo handiagoz hartzeko.\nBordatxo elkartea zabalik dago?\nBai, beti ere lege irizpideak jarraituz erabili behar da.\nZenbat bazkide ditu?\n32 bazkide ditu. Herriak duen zerbitzu bakarra da eta herriari bizia ematen dio.\nGizartea Etxarri Aranatz Lizarragabengoa\nLizarragabengoa, 70 urte burujabe\nAlfredo Alvaro Igoa 2006 uzt 21 Lizarragabengoa\n1936an Lizarragabengoako bederatzi familiek herriko jabeari herria eta lurrak erosi zizkioten. Orduko erosketa harren emaitza da egungo Lizarragabe...


Orri nagusia > Multimedia fondoa > Kontakizun herrikoiak\nMetatzekoak eta jostatzekoak\nElezaharrak eta mitoak\nKontakizun herrikoiek narrazio hitzaldiaren eskema daukate (hasierako egoera, gatazka, gatazkaren garapena, bukaera, azken egoera) konplexutasun handiko edo txikikoa. Bertsoko konposaketan ere dagoela ikusi arren, hemen prosan egindako konposaketak baino ez dira kontutan hartuko. Ahozko, tradizioko eta herri narrazioak dira. Orokorrean giza intereseko gertaeren jarraipena dute; giza jarrerarekin lotzen den protagonistaren hobetze edo degradatze prozesua espresatzen duen gai eta akzio ekintza unitatea eta forma eta aldikotasun dramatizatuak ere. Dena den hamankomuneko ezaugarriak alde batera utziz, barietate ikaragarrizkoak dira Smith Thompsonek, horietaz oso aditua, honako hauek aipatu ditu:\n"Märchen" gertakarien jarraipena duen ipuin nahiko luzea da. Eramaten gaitu itxurazko mundu batera kokapen eta mugagabeko karakterekoa, eta harrigarriaz beteta dago. Inoiz-sekulako lurralde horretan, heroi umilek etsaiak hiltzen dituzte, tronura iritsiko dira eta printzesekin ezkonduko dira".\n"Novella". Egiturai begira aurrekoaren antzekoa. "Ekintza egiazko mundu batean gertatuko da, garaia eta tokiak definituak, nahiz eta harrigarria sortu, entzuleentzat itxurazko egia dago, Märchenak ez duen egia. Heroi ipuina "Märchen edo Novella baino hitz orokorragoa mota honetako ipuina lehenengoaren itxurazko munduan edo bigarrenaren sasierrealistan mugi daitekeelako".\n"Sage": beste hitz antzekoak dira tokiko tradizioa, tokiko kondaira, kondaira ibiltaria, herriko tradizioa. "Ipuin mota honek azaltzen du benetan izan omen den gertaera ikusgarria. Kontatu ahal du gertatu zen zerbaiten kondaira, toki konkretu batean iraganean gertatua, herri horretan gertatu den kondaira, baina, agian beste hainbat lekutan kontatuko da eta munduko oso urruneko herrietan ere." Haietan izaki harrigarriak daude eta haiengan herriak sinesten du eta ekintza historikoa, itxurazkoa edo taxugabea azalduko da. Bere egitura sinplea da zergati bakar batez. Ipuin adierazgarria (Etiologikoa): aurrekoari oso lotuta dagoen ipuin mota. Giza eta natura fenomenoak eta izaki bizidunen ezaugarriak eta sorrera adierazten dituzten kontuak dira. Mitoak: oso hitz iluna da. Oraingo ordenean baino espazio eta denbora lehenago gertatutako kontuak. Pertsonaiak dira izaki sakratuak eta sasijainkozko heroiak. Haien ekintzaren bidez gauzen sorrera azaltzen dute.\nAnimalien ipuinak: mito baten markoak animalien giza ezaugarriak agertzen ez direnean. Animalia baten bizitasuna eta beste baten dorpetasuna azaltzen dituzten maltzurkeriak azpimarratuz. "Schwank" (txantxak, humore pasadizoak, ipuin dibertigarriak eta lizunak): bereziki giza ekintza, nahiz eta zenbait animalia azaldu. Ezaugarri baten inguruan zikloak osatzen dituzte, aise gogoratzen dira eta mugikortasun handikoa dira. Kondaira: primitiboki literario forma. Santu baten bizitza aipatzen denean banaka erabil daiteke. Ipuin "errukitsuak" dira normalean bilduma literarioaz emanak eta batzuetan ahozko tradizioan sartu dira. "Saga": aro heroikoen ipuin literarioak, batez ere, Eskandinabia eta Irlandakoa.\nBeste kategoria mota hauetan ez galtzeko bi irizpide erabili behar ditugu ezberdintzeko, lehen taldeari dagozkion kontakizunak eta banakako narrazioak; bigareenez, nagusiki historiko ez diren narrazioak eta kontakizunak "historiko" hartutakoak. Horrela bizi historiak dira "historiko" eta banakakoak. Herri ipuinak eta metatzeko eta jostatzeko ipuinak taldekoak eta nagusiki "historikoak"; eta Kondairak, mitoak eta gertakizunak taldekoak eta "historiko" hartutakoak. PDF1 Deskarga. Kontakizun herrikoiak: Definizioak, generoak eta estilistika\nPDF2 Deskarga. Nafarroako kontakizun herrikoen ikasketa orokorra Erakutsi motako artxibuak\nCuento de Bertoldo y la princesa\n1 erakutsitako artxibuak\n1\tNafarroako ondare ez-materialaren Artxiboa posible izan da CAN Fundazioa eta Nafarroako Unibertsitate Publikoko Filologia eta Didaktika Departamentuari esker. Universidad Pública de NavarraFundacionCan


Inicio / Elizaren berri onak!\nFecha de publicación 30/julio/2013\nEzin ukatu gaur egun komunikabideek eta hauen atzean dauden empresek, interesek… duten indarra. Normalean indargabesa/ahulena galtzaile ateratzen da. Kristau askoren artean askotan kexu gara Elizarekiko komunikabideek duten trataerarekin. Baina Eliza, sorreratik, misterioa den einean Berri ona iragartzen dugu (LG 5) eta gaur egun hau berriztatzen da komunikabideek dioten gainetik. Jainkoaren eta Anai-arreben alde egindako maitasunezko ekintzak milioka eta milioka ditugu munduan barna eta egia da La Verdad bezalako komunikabide katolikoak badaudela basamortu bero honetan egarria asetzen digutenak eta ekintza hauek ezagutarazten dizkigutenak. Egokia deritzogu, adibide xumetzat, aste honetan irakurri ditugun titular hauek ezagutaraztea:\n– Sor Teresita, komentu batean denbora gehien zeraman klausurako serora, 105 urteekin zendu da. Osotara 86 urte eman ditu zoriontsu klausuran. Berarekin zeuden seroren esanetan «Bizi ikasbidea eman digu guztioi»\n– 16 urteko nerabea koma egoeratik esnatzen da eta otoitz kate mundiala eskertzen du.\n– 2.465 konzertatutako eskola katolikoek 4.091 miloi euro aurrezten diote Estatu Espainolari.\n– Sri Lankan: Ogi Sagaratua zauririk gabe santutegi baten kontrako erasoan. Erasotzaileek Ama Birjinaren irudia apurtu zuten eta sagrarioa erretzerakoan ez zen deusestatu. Eliztarrek miraria ikusi dute mezu argi batekin: «Kristoren maitasuna inork ezin dezake txikitu»\n– Familiako aita bat heroi kristaua bihurtua. Dohatsu eginen dute Odoardo Focherini (1907 -1944), Acción Católicako ekintzailea, Nazi bortxakeriaren martiria eta Nazioartekoen zintzo titulua eman zion Israelgo estatuak ehundaka judutar lagundu zituelako.\n– Twitter, Aita Santuaren jarraitzaileak: 7 hilabetetan 7 miloi baino gehiago. Espainol hizkuntzak Inglesa garaitu berri du.\n– Salazar kardinalak Kolonbiako osasun lege berria negozio hutsa dela salatzen du.\n– Apezpiku txiletarrek Eliza errukitsu eta baztertzerik gabekoa izatera animatzen dituzte katolikoak.\n– Frantzisko Aita Santua katekesian: gure bizitza Kristoren argia izan dadila eragitea. Eta gonbidatu zuen: ‘Gaur haserretuta gauden norbaitengatik otoitz egin dezagun’.\n– Pobrezia Elizan testigu bihurtzen gaitu, ez enpresariak. Frantzisko Aita Santuaren deialdia.\n– Mila motoziklistek bere Harley-Davidsonenkin Aita Frantzisko bisitatuko dute.\n– Benedikto XVI.a saritu dute ingurugiroko defentsan egindako lanagatik.\n– Aita Santuak saltazen du: haurren lana esklabotasun handia da.\n– Vatikanoak NBEri eskatzen dio ezinbesteko sendagaietarako sarbidea guztiei bermatzea.\n– Ipar Korean katolikoek babarrunak zenbatzen dituzten itxurak egiten dituzte elkartean arrosarioa otoitz egiteko. Fides agentziak erreportai berezia argitara eman du.\n– 2012an Noruegan libururik salduena Bibliaren itzulpen berria izan zen, Greyren 50 itzal edo Justin Bieber biografia aitzinetik.\n– Behartsuentzako janaria banatzen duten gazte katolikoen gaineko presioa: Bartzelonako Udalak ikuskapenak iragartzen ditu.\n– Gardentasun-ikasgaia: Elizak bere memoria argitaratzen du, noiz alderdi politikoena edota sindikatuena?\nBerri hauek aldizkari digital hauetan irakurri ditugu:\neta orrialde batean aldizkari digital guztiak irakurri nahi badituzue:\nKristo bere Elizan bizirik dago!


Oriaren Jeitsiera lehiatu zen iragan larunbatean | EHK\nOriaren Jeitsiera lehiatu zen iragan larunbatean\nby ehkirola eus | 2020/02/24\nOriaren XXVI. Traineru Jaitsiera lehiatu da astebukaera honetan\nEmakumezkoetan Orioko traineruak irabazi zuen eta gizonezkoetan Hondarribiko Ama Guadalupekoa nagusitu zen.\nOrioko Traineru Jaitsiera jokatu zuten larunbatean, neguko estropada ezagunena, negu garaiko “kontxa txikia”. 91 ontzi eta 1.300 arraunlari inguru aritu ziren kategoria guztiak kontutan hartuta, emakumeetan 20 traineru eta gizonetan 33 uretaratu zirelarik.\nEstropada eremuan ez da aldaketarik izan aurtengo edizioan, eta antolatzaileek bi ibilbide egokitu zituzten larunbaterako. Luzeenak 6.000 metro izan ditu, eta estropalariek Mapilen (Aginaga) izan zuten irteera puntua. Senior mailako gizonezkoak aritu ziren eremu honetan.\n4.000 metroko ibilbidean, berriz, estropalariak Sarikolatik atera ziren. Eremu honetan mediterraneoko ontziek, emakumeek, jubenilek eta beteranoek egin zuten arraunean.\nEguraldia lagun, jende asko bildu zen errio bazterrean estropada bertatik bertara ikusteko. Bere osotasunean hartuta, estropada luzea izan zen, izan ere, kategoria ezberdinetako lehiak egon ziren.\nLehenengo llagutak, eta jubenil eta beterano mailako traineruak atera ziren. Hala, Mediterraneoko Llaguten kategorian Natació Badalona taldea izan da azkarrena. Kataluniako LLaguten artean Vogadors de Calafellek lortu du garaipena, eta jubenil mailako traineruek eta gizon eta emakumez osatutako traineruek kategoria berean parte hartu dute, eta Zumaiak lortu du denborarik onena.\nBeteranoetan Perillo (13:56,51) taldeak irabazi zuen (marka berria ezarriz, 22 segundotan hobetu baitu Trintxerpek 2005an jarritakoa), atzetik bigarren Chapela (14:08,50) eta hirugarren Zarautz Arraun Elkarteko Badok 13 A ontzia (14:14,95).\nOndoren emakumezkoen txanda izan zen, non Orioko emakumezkoen trainerua nagusitu zen, bigarren sailkatu den Arraun Lagunak taldeari 17 ehuneneko aterata. Duela bi aste Hondarribian egondako lehia ezin estuagoaren bigarren saioa bizi izan genuen larunbatean. Gainera, oriotarrek ere Hibaikak 2017an (14:17,34) jarritako marka hobetzea lortu zuten, bederatzi segundotan. Hirugarren Donostiarra helmugaratu zen. 14:14 4 denbora eginez\nEta azkenik gizonezkoen senior mailako kategoriako ontziek abiatu zuten erlojuaren aurkako estropada. Hondarribia izan zen azkarrena, 19:10,50 denbora eginda. Ia bost segundora iritsi zen Santurtzi, eta hirugarren sailkatu da Orio, 19:17:77 denborarekin.\nOriaren emakumezkoen Jaitsiera\n1 Orio 14:08.24\n2 Arraun Lagunak 14:08.41\n3 Donostiarra 14:14\n4 Hondarribia 14:18\n1 Hondarribia 19:10,50\n2 Santurtzi +4,96\n3 Orio +7,27\n4 Donostiarra +24,71\nEusko Label Ligako eta Euskotren Ligako klubek jarduera-protokoloan adierazitako jarraibideak bete beharko dituzte\nEusko Label eta Eusko Tren ligek aurkeztu dute aurtengo egutegia\nEusko Label liga ekainaren 28an hasiko da, oraindik zehaztu gabeko leku batean, eta Euskotren liga uztailaren 4an, Coruñan (Galizia)\nBrasilgo Olinpiar Jokoetatik Tokioko Olinpiar jokoetarako tartean izandako bizipenak hizketagai ditu Chourrautek dokumentalean\n« Berrienak«...34567...»Zaharrenak »


Vincenzo Ferrari italiarra izango da Oñatiko Nazioarteko Lege Soziologia Institutuko zuzendari zientifiko berria — Oñatiko udala\nVincenzo Ferrari italiarra izango da Oñatiko Nazioarteko Lege Soziologia Institutuko zuzendari zientifiko berria\nKargua, 2016ko irailean hartuko du\nVincenzo Ferrarik harreman handia dauka Oñatiko Lege Soziologia Institutuarekin. Institutuaren beraren fundatzaileetako bat da eta Batzordeko partaide izan zen 1989tik 2002ra bitartean. Gainera, eskolak sarritan eman ditu Oñatin eta Lege Soziologia Institutuarekin elkarlanean, Milango Unibertsitateko Renato Treves doktorego programako sortzaile izan zen.\nVincenzo Ferrari 1940an jaio zen eta zuzenbidea ikasi zuen Milango Unibertsitatean. Renato Trevesen zuzendaritzapean irakasle lanetan hasi zen Milango Unibertsitateko zuzenbide eskolan bertan. Nazioartean ere, irakasle oso aktiboa izan da eta Italian ez ezik, Latinoamerika eta Espainiako hainbat unibertsitateetan aritu da ohorezko irakasle gisa. 200dik gora argitalpen zientifikoren arduradun da idazle edo editore moduan.\nHartu berri den erabakiaren arabera, Vincenzo Ferrarik 2013tik Lege Soziologia Institutuko zuzendari zientifikoa den Adam Czarnota-ren lekukoa hartuko du datorren urteko irailean. Aipagarria da institutuko zuzendari zientifiko kargua, printzipioz bi urtetarako hartzen dela eta ondorioz, Czarnotak aurtengo irailean utzi beharko zukeen. Baina tramite administratibo batzuk guztiz bukatu ahal izateko karguan hirugarren urtez egoteko eskatu zitzaion. Hala, datorren urteko irailera arte jarraituko du. Eta orduan Ferrarik hartuko du. Vincenzo Ferrari Lege Soziologia Institutuko zuzendari zientifiko izango da 2016ko irailetik, 2018ko irailera bitartean.